
Gedenkblad 

van  díe 

Nederduitsch  Hervormde  Kerk, 
Potchefstroom-Noord 

ten  tye  van  die  gemeente  se 
vyftigjarige  bestaansviering 


Saamgestel  deur 

Lennie  Gouws 


Potchefetroom-Noord  is  die  eerste  gemeente  van  die  Hervormde 
Kerk  in  Potchefstroom  wat  a^estig  het  van  die  oudste  Her- 
vormde  gemeente  in  die  land,  Potchefstroom  Moedergemeente. 
Om  vir  vyftig  van  die  156  jaar  van  sy  bestaan  deel  van  die 
Hervormde  Kerk  te  wees,  is  'n  groot  mylpaal. 

1.  ^^^K)orwoord 

Vir  'n  gemeente  om  'n  halfeeufees  te  mag  vier,  getuig  van  God  se  genade. 
Ons  kyk  terug  oor  vyf  dekades  en  ons  dank  Hom  want  Hy  het  Sy  hand  oor 
hierdie  gemeente  gehou.  Deur  die  jare  het  Hy  mense  gegee  (baie  van 
hulle  is  nie  meer  by  ons  nie  of  is  al  hoogs  bejaard)  wat  met  geloof  en 
toewyding  hier  gewerk  het.  Ons  eer  hul  gedagtenis. 

By  'n  mylpaal  soos  hierdie  kyk  ons  ook  vorentoe.  En  dan  is  dit  ons  bede: 
mag  ons  wat  nou  die  gemeente  Potchefstroom-Noord  is,  onsself  by  hierdie 
feesgeleentheid  opnuut  en  met  groot  ems  wy  aan  die  diens  van  die  Heer 
van  ons  lewens.  Mag  ons  ons  geloof  met  al  groter  diensvaardigheid  uitleef 
tot  eer  van  God. 

Aan  die  samesteliers  van  hierdie  gedenkblad,  oom  Feel  Visser,  Sanet  Hum 
en  in  besonder,  Lennie  Gouws:  hartlik  geluk  met  julle  pragtige  produk. 

Ds.  Gerrie  Grobler 


2. 


aarvandaan 


Die  gelowige  Voortrekkers  wat  in  diepe  afhanklikheid  van  God  gelewe  het, 
het  in  1 838  by  Oudedorp  kom  wortelskiet.  Vier  jaar  later,  in  1 842,  verskuif 
hulle  na  'n  geskikter  plek,  'n  uur  te  perd  stroom  af,  ses  myl  in  die  ou  taal,  of 
amper  tien  kilometer  suid  na  waar  Potchefstroom  vandag  lê. 

Die  eerste  gemeente  noord  van  die  Vaalrivier  is  in  Februarie  1842  hier 
gestig  toe  drie  ouderlinge  en  vier  diakens  tydens  'n  Voortrekkervolksraad 

aangewys  is.  Op  26  en  27  Maart  1 842  het  ds.  Daniël  Lindley  hulle  tydens 
'n  saamtrek  van  190  waens  bevestig. 


Die  Hervormde  Kerk  is  in 
1842  gestig.  Hierdie  kerk- 
gebou  is  die  eerste  van  dié 
Kerk  en  word  steeds  deur 
die  Potchefstroom-moeder- 
gemeente  gebruik.  Alhoewel 
talle  ander  gemeentes  op 
ander  dorpe  van  hierdie 
gemeente  afgestig  het,  was 
Potchefstroom-Noord  die 
eerste  Potchefstroomse  ge- 
meente  wat  afgestig  het. 
Die  kerkgebou  is  in  1866  in 
gebruik  geneem. 


Ds.  Dirk  van  derHoffwas  die  eerste 
eie  predikant  van  die  Hervormde 
Kerk.  Hy  is  in  1853  in  Potchefstroom 
ontvang  en  was  tot  en  met  sy  dood 
in  1881  aan  die  gemeente  verbonde. 


Die  eerste  kerkgebou  is  in  1851 
opgerig  en  was  gou  te  klein.  Die 
nuwe  kerkgebou  se  hoeksteen  is 
op  26  Desember  1859  deur  pres. 
M.W.  Pretorius  gelê,  maar  eers  in 
1866  in  gebruik  geneem.  Dié  kerk- 
gebou  is  steeds  die  tuiste  van  die 
Potchefstroom-moedergemeente 
en  is  die  oudste  oorblywende  kerk- 
gebou  in  Transvaal  wat  nog  deur 
die  Voortrekkers  opgerig  is.  Ds. 
Lindley  het  die  gemeente  nog  twee 
keer  besoek  en  daama  het  predi- 
kante  van  die  Kaapse  Kerk  en  ds. 
Andrew  Murray  van  Bloemfontein 
die  gemeente  besoek. 

hiaei 


Die  eerste  eie  predikant  was  ds.  Dirk  van  der  Hoff  wat  in  1853  ontvang  is 
en  tot  en  met  sy  dood  in  1881  aan  die  gemeente  verbonde  was.  Na  hom 
was  di.  CW  du  Toit  (1883-1918),  WPJ  Poën,  JGM  Dreyer  (1838-1979)  - 
38  jaar,  DJ  Dreyer  (1979-1985)  en  WJJ  Kok,  (1986  -)  leraars  in  die 
gemeente. 


3.  cy  otchefstroom-Noord  se  begin:  Die  eerste  25  jaar 

Talle  gemeentes  het  van  die  Potchefstroom-gemeente  afgestig,  maar  dit 
sou  meer  as  ’n  eeu  duur  voordat  die  moontlikheid  van  nog  'n  gemeente  in 
Potchefstroom  na  vore  sou  tree.  Met  1 628  lidmate  tydens  die  eeufees- 
viering  in  1942,  moes  daar  besluit  word  om  nog  'n  predikant  te  beroep  of 
afstigting  te  oorweeg.  Op  17  September  1943  deel  ds.  Dreyer  die  Kerk- 
raad  mee  dat  die  Algemene  Kommissie  besluit  het  dat  waar  gemeentes 
meer  as  'n  duisend  lidmate  het,  daar  afgestig  moet  word.  Na  talle 
besprekings  op  kerkraadsvergaderings  is  daar  besluit  om  eers  die 
afstigtingsvoorwaardes  te  bepaal  voordat  ’n  predikant  beroep  kon  word. 
Daar  is  ook  besluit  om  die  nuwe  gemeente  aan  die  noordekant  van 
Potchefstroom  af  te  stig. 


Hervorwde  Kerk  was  ook  dié 


Potchefstroom  al  hoe  sterker 


geword.  Potchefstroom- 
Noord  was,  ses  jaarlater,  in 


van  die  Potchefstroom- 
gemeente  en  is  van  belang 
vir  Potchefstroom-Noord. 
Met  1 628  lidmate  het  die 
gedagte  aan  die  afstigting 
van  nog  'n  gemeente  in 


dorpsgemeente  wat  sy  eie 
paadjie  begin  loop  het. 


Die  eeufees  van  die 


1948,  die  eerste 

In  Maart  1947,  na  vyf  probeerslae,  aanvaar  ds.  SPJJ  van  Rensburg  die 
beroep  en  hy  word  die  naweek  van  3 en  4 Oktober  1947  bevestig.  Op  22 
November  vergader  die  kerkraadslede  wat  tot  die  afgestigte  gemeente 
sou  behoort  om  die  afstigting  te  bespreek.  Die  finansiële  implikasies  van 
afstigting  het  heelwat  kommer  gewek  en  die  moontlike  afstigting  van  'n 
derde  gemeente  moes  ook  in  ag  geneem  word. 


Ds.  SPJJ  van  Rensburg  is  nooit  in 
die  Potchefstroom-Noord  bevestig 
nie,  maarhet  met  afstigting  saam 
met  die  gemeente  gekom.  Hy  was 
van  1948  tot  1950  leraar  in  die 
gemeente  en  word  in  1963 
hoogleraar  aan  die  UP.  Hy  is  in 
1974  ootlede. 


Na  heroorweging  van  die  afstig- 
tingsvoorwaardes  besluit  die 
kerkraad  op  27  Februarie  1948 
dat  die  nuwe  gemeente  die 
volgende  sal  ontvang: 


1 . Die  huis  en  gronde  vir  'n  pastorie  teen  £3350. 

2.  Die  kaal  stuk  grond  geleë  op  die  hoek  van  Reitz-  en  Von 
Wiellighstraat  (ongeveer  drie  burgerregen/ve  groot).  Later  sou  die 
woonstel-komplekse  vir  bejaardes  Immergroen  en  Harmonie  daar 
gebou  word. 

3.  £2000 

4.  Die  gemeente  wat  afgestig  gaan  word  sou  die  halwe  erf  in 
Esselenstraat  oomeem  van  die  moedergemeente  teen  wat  dit  hulle 
gekos  het  - ongeveer  £700. 

Uiteindelik  is  daar  besluit  om  die  Ring  te  versoek  om  toe  te  stem  tot  die 
stigting  van  die  nuwe  gemeente  op  20  Maart  1948. 

Tydens  die  Ringskommissievergadering  op  19  Maart  1948  in  die  kerk- 
gebou  was  250  gemeentelede  en  27  kerkraadslede  teenwoordig.  Daar  is 
algemeen  aanvaar  dat  die  naam  van  die  gemeente  "Die  Nederduitsch 
Hervormde  Gemeente  Hendrik  Potgieter"  sou  wees. 

Die  gemeente  is  in  veertien  wyke  opgedeel  met  die  grense: 

"Dorpsgrens;  Waar  Mareestraat  aan  die  Mooirivier  begin  met  Mareestraat 
op  tot  by  Krugerstraat,  dan  met  Krugerstraat  af  tot  by  Retiefstraat  en  met 
Retiefstraat  op  tot  aan  Wasgoedspruit  by  die  treinspoor.  Wesgrens  en 
distrik:  Die  volgende  plase  sou  grensplase  wees,  naamlik  Welgevonden, 
Modderfontein,  Rietkuil,  Rooipoort  29  en  Witrandsfontein  tot  aan  die 
gemeentegrens  van  Ventersdorp.  Oosgrens  en  distrik:  Van  Mareestraat 
aan  die  Moorivier  regdeur  na  die  bokantste  Vyfhoekdam  en  dan  verder 
oos  na  die  rante  regs  van  Klipdrift  en  met  rante  op  tot  by  Goedgedacht 
aan  die  grens  van  Losberg.  Weerskante  van  Mareestraat  val  onder  die 
nuwe  gemeente. 

Die  naam  van  die  gemeente  "Hendrik  Potgieter"  het  heelwat  probleme 
veroorsaak.  Baie  van  die  lidmate  was  ongelukkig  oor  die  naam  en  die 
Algemene  Kerkvergadering  van  1948  het  hom  ook  uitgespreek  teen  die 
gee  van  persoonsname  aan  gemeentes.  Op  'n  kerkraadsvergadering  op  3 
Julie  1948  word  die  naam  in  heroorweging  geneem  en  is  daar  besluit  om 
aan  te  beveel  dat  dit  verander  word  na  Potchefstroom-Noord.  Op  die  ge- 
meentevergadering  van  14  Augustus  1948  is  dié  naam  eenparig  aanvaar. 

In  die  eerste  maande  is  eredienste  in  die  kerkgebou  van  die  moeder- 
gemeente  gehou.  Daama  is  die  saal  van  die  Laerskool  Mooirivier  bekom. 
Daar  was  geen  stoele  in  die  saal  nie  en  die  kerkraad  moes  200  stoele 
koop.  Aanvanklik  was  daar  ook  geen  ligte  nie  en  dus  kon  aanddienste  nie 
gehou  word  nie. 

Die  bou  van  'n  eie  kerkgebou  is  reeds  op  die  tweede  kerkraadsver- 
gadering  op  24  April  1948  bespreek.  'n  Boukommissie  is  in  September 
1948  aangewys  en  'n  jaar  na  afstigting  beloop  beloftes  vir  die  boufonds 
£7500,  waarvan  £100  reeds  ontvang  is. 

In  Maart  1950  vertrek  ds.  Van  Rensburg  uit  die  gemeente  na  hy  'n  beroep 
na  die  gemeente  Pretoria  aangeneem  het. 

Om  aan  die  Kerkwet  te  voldoen  kon  die  gemeente  eers  na  ds.  Van 
Rensburg  se  vertrek  ’n  beroep  uitbring.  Op  29  Maart  1950  word  dr.  P S 
Dreyer,  wat  toe  nog  in  Holland  was,  beroep.  Hy  aanvaar  en  word  op  12  en 
13  Augustus  ontvang  en  bevestig. 

Voorbereidings  vir  die  bou  van  'n  kerk  begin  toe  in  alle  ywer.  Die  bou- 
kommissie  moes  eers  die  geskiktheid  van  die  grond  in  Reitzstraat 
oorweeg,  aangesien  dit  langs  die  treinspoor  geleë  is. 

Op  die  kerkraadsvergadering  van  9 September  1950  word  daar  ook 
opdrag  aan  die  boukommissie  gegee  om  ander  kerke  te  besoek,  argitekte 
te  besoek  en  idees  en  sketse  aan  die  kerkraad  voor  te  lê.  Daar  word  ook 
besluit  dat  die  kerkgebou  sitplek  aan  ongeveer  600  mense  moes  bied,  om 
voorsiening  te  maak  vir  die  groeiende  studentetal  van  die  Potchefstroomse 
Universiteit  en  Onderwyskollege. 


Die  huidige  pastoríe  was  eers  die  huis  van  mnr.  Alan  Pohl  toe  dit  saam  met  die 
grond  waarop  die  kerkgebou  tans  staan  in  1 950  deur  die  kerkraad  aangekoop  is. 

Verskeie  stukke  grond  is  deur  die  Boukommissie  besigtig.  Daar  is  besluit 
om  die  huis  en  grond  van  mnr.  Alan  Pohl,  wat  in  Presidentstraat  geleë  is 
en  aan  die  Onderwyskollege  grens,  aan  te  koop.  'n  Huis  is  op  die  grond  in 
Esselenstraat  gebou  en  dit  is  saam  met  die  huis  in  Kolbestraat,  later 
verkoop. 

Na  'n  besoek  aan  twaalf  kerkgeboue  in  Rustenburg,  Pretoria  en  Johannes- 
burg  is  mnr.  JM  van  der  Westhuizen  op  21  November  1950  as  argitek 
aangewys. 

Hy  is  versoek  om  die  volgende  te  oorweeg  by  die  opstel  van  die  planne: 

1 . 'n  Kombuis  met  uitrusting. 

2.  'n  Groot  konsistorie  wat  ook  kan  dien  as  saal  - proporsioneel  met 
die  kerkgebou. 

3.  'n  Moederskamer  met  moontlike  skuifdeure  tussen  die  moeders- 
kamer  en  konsistorie. 

4.  'n  Kantoor  vir  die  skriba-kassier  met  kluis  en  argiefafdeling. 

5.  Paneelwerk  en  klein  steentjies  indien  pryse  dit  toelaat. 

6.  Installasies  vir  dowes  en  'n  luidspreker  in  die  moederskamer. 

Minder  as  twee  weke  later  op  2 Desember  1 950  keur  die  boukommissie 
die  planne  goed.  Die  Nederduitsch  Hervormde  Weeshuisbouers  is 
aangewys  as  bouers  en  dit  word  voorlopig  beraam  dat  die  oprigtingskoste 
£22  000  sou  beloop.  Probleme  is  ondervind  om  'n  lening  te  bekom  en 
broeder  Piet  Serfontein  skiet  etlike  duisende  ponde  aan  die  gemeente 
voor.  Uiteindelik  is  'n  lening  van  £20  000  van  SANTAM  bekom. 

Die  hoeksteen  word  op  1 Desember  1951  deur  ds.  Johannes  Dreyer, 
leraar  van  die  Moedergemeente  onthul,  terwyl  die  feesrede  deur  dr.  PS 
Dreyer  gelewer  word. 

Terwyl  die  bouery  aan  die  gang  was  word  daar  aandag  aan  die 
meublement  gegee.  Die  Moedergemeente  bied  aan  om  vir  die  kansel  te 
betaal  en  die  Nederduitsch  Hervormde  Sustersvereniging  (NHSV)  neem 
die  aankoop  van  die  kansellap,  orrel  en  matte  op  hulle. 

D/e  kerkgebou  van  Potchefstroom-Noord  is  in  1952  in  gebruik  geneem.  Die 
argitek  wat  die  planne  opgestel  het,  het  net  twee  weke  geneem  om  dit  te  doen. 
Minderas  elfmaande  na  die  hoeksteen  deurds.  Johannes  Dreyergelê  is,  kon  die 
inwydinggeleentheid  plaasvind. 

Wat  die  orrel  betref,  word  daar  besluit  om  'n  goeie  tweedehandse  orrei  van 
die  gemeente  Bethal  oor  te  neem  en  dit  te  laat  vergroot.  Dit  sou  £2  800 
kos  en  werk  daaraan  sou  langer  neem  as  wat  verwag  is,  sodat  dit  nie 
saam  met  die  kerkgebou  ingebruik  geneem  kon  word  nie. 

Byna  'n  jaar  na  die  hoeksteenlegging,  op  15  November  1952  kon  die  nuwe 
kerkgebou  ingewy  word. 

In  April  1 953  verlaat  dr.  Dreyer  die  gemeente  om  'n  aanstelling  as  lektor 
aan  die  Universiteit  van  Pretoria  te  aanvaar.  Met  die  afskeid  van  dr. 
Dreyer  kon  ds.  GJJ  Roos  reeds  ontvang  word.  'n  Skuldlas  van  £27  000 
het  toe  op  die  gemeente  gerus  en  ds.  Roos  het  dadelik  hieraan  aandag 
gegee.  Tydens  die  eerste  kerkraadsvergadering  waar  hy  teenwoordig 
was,  word  die  volgende  besluit  geneem; 

"Om  die  kerkskuld  te  delg  word  van  elke  wyk  verwag  om  jaarliks  'n 
wyksfunksie  te  reël  en  te  hou  waar  hulle  verkies.  Tweedens  sal  'n 
gesamentlike  wyksfunksie  gehou  word  deur  al  die  wyke  gedurende 
die  eerste  naweek  in  September  en  derdens  sal  'n  kontantkollekte 
in  die  gemeente  gehou  word  deur  die  predikant." 

Met  die  baie  basaars  en  funksies  het  'n  geskikte  lokaal  noodsaaklik 
geword.  Ouderling  SP  Vorster  en  diaken  G Bosman  kom  toe  op  die 
gedagte  om  'n  groot  afdak  langs  die  kerk  op  te  rig  wat  deur  hulle  'n 
"tabemakel"  genoem  is.  Hulle  was  bereid  om  die  werk  self  te  doen  mits 
elke  lidmaat  £2-10-0  sou  bydra  om  die  koste  van  die  materiaal  te  dra.  Die 
saak  is  op  'n  kerkraadsvergadering  op  22  Mei  1953  bespreek  en  op  die 
vergadering  van  1 Augustus  kon  die  kerkraad  hulle  reeds  bedank  vir  die 
voltooide  werk. 

Op  6 Maart  1954  word  die  orrel  amptelik  in  gebruik  geneem.  By  dié  ge- 
leentheid,  wat  deur  die  NHSV  gereël  is,  tree  vier  kore  en  verskeie  soliste 
op  en  word  'n  orreluitvoering  deur  mnr.  Van  Koter  gegee. 

Na  twee  jaar  diens  neem  ds.  Roos  'n  beroep  na  die  gemeente  Zuurfontein 
by  Kempton  Park  aan  en  die  gemeente  neem  op  26  Junie  1955  van  hom 
afskeid. 

Vier  maande  later,  op  Vrydag  4 November  1955,  word  ds.  en  mev.  PJL 
Bierman  ontvang. 

Sy  dienstydperk  sou  gekenmerk  word  deur  die  veranderinge  wat  aan  die 
bearbeiding  van  die  studente  gekom  het.  Na  besluite  deur  die  Algemene 
Kerkvergadering  en  onderhandelings  tussen  die  Kommissie  van  die 
Algemene  Kerkvergadering  en  die  kerkraad  van  Potchefstroom-Noord, 
word  ds.  JA  de  Beer  op  6 Maart  1966  as  studentepredikant  ontvang. 

Hy  sou  verantwoordelik  wees  vir  die  bearbeiding  van  die  studente  op 
Potchefstroom  en  aan  die  Heidelbergse  Onderwyskollege.  Die  studente 
sou  steeds  'n  integrale  deel  van  die  gemeente  bly  en  daar  sou  nie  'n 
afsonderlike  studentegemeente  gestig  word  nie.  Ds.  De  Beer  sou  met  'n 
adviserende  stem  sitting  op  die  kerkraad  hê. 

Die  afbetaling  van  die  kerkskuld 
kry  steeds  aandag  en  met  die 
vertrek  van  ds.  Bierman  in  1967 
het  die  skuldlas  gekrimp  tot 
£10  000. 

Op  1 Desember  1956  herdenk 
die  gemeente  die  hoeksteen- 
legging  van  die  kerkgebou  wat 
vyf  jaar  te  vore  plaasgevind  het 
en  dr.  PS  Dreyer,  voormalige 
leraar  van  die  gemeente,  lei  'n 
dankdiens. 

Ds.  Bierman  vier  sy  vyf  en  twin- 
tigjarige  ampsjubileum  in  1962 
en  op  14  Mei  1967  vertrek  hy 
na  die  kombinasie  Breyten- 
Carolina-Chrissiesmeer. 

Kort  na  sy  vertrek,  in  Junie 
1967  stig  die  studentegemeente 
af,  maar  gebruik  steeds  die 
kerkgebou  van  Potchefstroom- 
Noord. 

Na  vyf  beroepe  aanvaar  dr.  PJT  Koekemoer  die  beroep  na  die  gemeente 
en  hy  word  op  20  Januarie  1968  deur  sy  swaer  en  vorige  leraar  van  die 
gemeente,  ds.  GJJ  Roos  bevestig. 

Teen  die  einde  van  Augustus  1969  vier  die  gemeente  sy  21ste  bestaans- 
jaar  en  by  dié  geleentheid  word  die  laaste  skuld  van  R4  137,24  betaal. 

Op  1 November  1 969  sterf  Willie,  die  dertienjarige  seun  van  dr.  en  mev. 
Koekemoer.  Hy  word  op  Rustenburg,  langs  sy  jonger  boetie,  Theo,  be- 
grawe. 


Ds.  PJL  Bierman  was  die  derde 
predikant  van  Potchefstroom-Noord.  Hy 
is  in  1955  ontvang  en  vertrek  in  1967. 

Ds.  (laterprof.) 
Theo  en  mev. 
Tienie 

Koekemoer  was 
vanaf  1968  tot 
1977  aan 
Potchefstroom- 
Noord  verbonde. 
Hierdie  foto  is 
gedurende 
daardie  tydperk 
geneem. 


4.  volgende  kwarteeu 

25  Jaar  oud 

Die  vyf-en-twintigjarige  fees  van  die  gemeente  word  gedurende  die  na- 
week  van  17  en  18  Maart  1973  gevier.  Saterdagmiddag  is  'n  vieisbraai 
gehou  waar  die  gemeente  gesellig  kon  saamkuier  en  Sondagoggend  is  die 
feesrede  deur  dr.  PS  Dreyer,  'n  vorige  leraar  van  die  gemeente  gehou.  'n 
Gedenkblad,  opgestel  deur  prof.  SJ  Botha  word  by  hierdie  geleentheid  ook 
uitgegee. 

m-  Wolfaardt  Studiefonds 

In  1974  ontvang  die  gemeente  400  aandele  van  die  Harmonie  Goudmyn 
uit  die  Wolfaardt-erflating.  Die  Kerkraad  besluit  om  die  aandele  te  verkoop 
en  dit  aan  te  wend  vir  die  skep  van  'n  studiefonds  om  gemeenteseuns  wat 
vir  predikant  wil  studeer  te  help.  Die  aandele  is  verkoop  vir  R4786,72  en 
die  bedrag  is  aangevul  tot  R5000,00  om  die  studiefonds  te  skep.  Die  fonds 
staan  bekend  as  die  Wolfaardt  Studiefonds. 

'n  Wakende  oog  oor  sedes  en  onderwys 

Die  Kerkraad  se  wakende  oog  oor  die  sedes  van  die  volk  word  weerspieël 
in  'n  kerkraadsbesluit  van  7 September  1974.  Daar  is  opdrag  aan  die 
skriba  gegee  om  skrywes  te  rig  aan  Afrikaanse  koerante,  by  name  "Die 
Vaderland"  en  "Rapport",  om  beswaar  te  maak  teen  naak  en  ampemaak 
foto's  van  vrouens  wat  in  hierdie  koerante  verskyn  het. 

Tydens  dieselfde  vergadering  kom  die  Transvaalse  Ondenwysdeparte- 
ment  ook  onder  skoot  vir  die  instelling  van  die  drie-termyn  skooljaar. 
Besware  wat  gemaak  is  sluit  in:  "Die  gesinslewe  word  afgetakel;  dit  is 
slegs  die  Transvaalse  Dept.  van  Onderwys  wat  die  stelsel  invoer;  dit  pas 
glad  nie  aan  by  die  klimaatsomstandighede  van  ons  land  nie;  die  hele 
gedagte  van  'n  nasionale  stelsel  in  die  onderwys  word  verbreek."  Skrywes 
sou  in  dié  verband  aan  verskeie  instansies  en  amspdraers  gerig  word. 

Die  eerste  leraar  van  die  gemeente,  prof.  SPJJ  van  Rensburg  sterf  in 
1974. 


m'  'n  Pluimpie  van  die  Ring 

Die  Ringskommissie  van  die  Ring  van  Potchefstroom,  onder  leiding  van 
ds.  HME  Dreyer  besoek  die  kerkraad  op  23  Oktober  1974.  Die  notule  van 
die  vergadering  vertel  verder:  "Wat  die  ampte  betref  is  hy  (ds.  Dreyer)  bly 
om  te  merk  dat  die  predikant  se  pastorale  werk  baie  deeglik  gedoen  word. 
Verder  dat  die  ouderlinge  hulle  wyke  voor  elke  nagmaal  deurgaan  en 
selfs  by  die  pastorie  besoek  aflê.  Die  predikant  en  sy  vrou  het  ook  be- 
hoefte  aan  besoek  deur  die  kerkraad." 

"Die  dienste  van  die  NHSV  in  hierdie  gemeente  word  geloof.  Daar  word 
geweldig  baie  gedoen  aan  die  diens  van  barmhartigheid." 

"Ds.  Dreyer  is  verder  verheug  om  te  merk  dat  die  Gemeentevergaderings 
redelik  goed  bygewoon  word.  Hierdie  belangrike  en  besondere  tradisie 
van  ons  kerk  moet  behoue  bly.  ...  Die  Kerkraad  moet  al  sy  kragte  inspan 
om  gemeentelede  op  die  belangrikheid  van  vergaderings  te  wys  en  dat  dit 
die  plig  van  elke  lidmaat  is  om  lewendig  belang  te  stel  in  die  gemeente- 
sake  en  aan  die  besprekings  in  die  vergaderings  deel  te  neeml!" 

"Ds.  Dreyer  maan  dat  daar  baie  streng  gelet  moet  word  aan  buitekerklikes 
in  ons  gemeente.  Daar  is  'n  stadige  maar  sekere  groei  tot  ’n  blanke 
heidendom  in  ons  land!" 

"Ds.  Dreyer  sluit  af  deur  die  predikant  en  kerkraad  van  hierdie  gemeente 
te  bedank  vir  goeie  dienste  wat  gelewer  word  in  die  gemeente." 

In  hierdie  tyd  versoek  die  NHSV  die  kerkraad  om  toestemming  te  gee  vir 
die  lê  van  matte  in  die  kerk.  Toestemming  word  gegee  om  matte  op  die 
kansel  en  voor  die  banke  in  die  liturgiese  ruimte  en  lopers  in  die  gange 
tussen  die  banke  te  lê. 

Op  25  Augustus  1975  vier  ds.  Koekemoer  sy  ampsjubileum. 

Die  Studentegemeente  groei 

Die  groeiende  Studentegemeente  (±700  siele)  en  die  behoefte  om  'n  eie 
kerkgebou  te  hê  loop  op  16  April  1975  uit  op  'n  spesiale  kerkraadsver- 
gadering  waar  beide  die  Studentegemeente  en  die  Noordgemeente  se 
kerkrade  teenwoordig  is. 

Verskillende  opsies  word  oorweeg; 

1 . Om  'n  saal  op  die  huidige  kerkterrein  op  te  rig. 

2.  Om  die  kerkgebou  van  die  Noord-gemeente  te  koop. 

3.  Om  grond  elders  te  koop  en  'n  kerkgebou  op  te  rig. 

Die  saak  word  na  twee  kommissies,  een  elk  van  die  twee  teenwoordige 
kerkrade,  verwys  vir  spoedige  aandag. 

Die  twee  gemeentes  sou  egter  vir  'n  geruime  tyd  nog  die  kerkgebou  van 
Noordgemeente  gebruik,  aangesien  die  kerkterrein  te  klein  is  om  ’n  saal 
op  te  rig.  Die  Studentegemeente  versoek  die  kerkraad  van  die  Noord- 
gemeente  om  toestemming  te  gee  dat  'n  gemeentekompleks  opgerig 
word.  Toestemming  word  gee,  maar  die  gemeentekompleks  is  nooit  op- 
gerig  nie. 

Daar  vind  'n  stelselmatige  losmakingsproses  plaas:  Vanaf  1976  hou  die 
twee  gemeentes  apart  nagmaal.  Die  groot  aantal  kerkgangers  noop  die 
twee  gemeentes  om  vanaf  1977  twee  eredienste  soggens  te  hou  met  een 


13 


Halfeeufees 


diens  in  die  aand.  Die  kerkraad  besluit  om  ’n  tweede  orrelis  aan  te  stel  en 
mev.  Babs  Brouwer,  wat  tot  onlangs  die  orrelis  van  die  Studentegemeente 
was,  kry  die  pos. 

In  1978  versoek  die  Studentegemeente  dat  lidmate  van  Noordgemeente 
wat  personeellede  van  die  Potchefstroomse  Universiteit  en  Onderwys- 
kollege  is,  toegelaat  moet  word  om  in  die  kerkraad  van  die  Studente- 
gemeente  te  dien.  Die  kerkraad  gee  hiertoe  toestemming  mits  hulle  nie 
lede  van  die  Noord-gemeente  se  kerkraad  is  nie. 

Uiteindelik  sou  die  studente  in  1980  besluit  om  heeltemal  op  hul  eie  te 
gaan  en  hulle  eie  kerkgebou  is  enkele  jare  later  in  Silwerstraat  opgerig. 

'n  Kwotasie  vir  die  installering  van  lugreëling  in  die  kerkgebou  word  in 
September  1974  ontvang.  Diekostesou  'n  astronomiese  R20  000  beloop 
en  daar  word  besluit  om  dit  nie  te  doen  nie. 

Op  11  November  1974  woon  oudl.  DHP  (Herman)  du  Toit  sy  laaste 
gemeente-vergadering  by.  Hy  tree  uit  diens  as  skriba  aangesien  hy  aan 
die  einde  van  daardie  maand  na  Pretoria  verhuis.  Hy  was  14  jaar  lank 
ouderling,  10  jaar  skriba,  5 jaar  koster,  14  jaar  superintendent  van 
kategese  en  jarelange  voorsitter  van  die  geboue-  en  terreinekomitee. 

m'  Weermaggemeente  en  Kapelaanspos 

In  1976  keur  die  Weermag  die  skep  van  ’n  kapelaanspos  vir  die  Her- 
vormers  in  Potchefstroom  goed.  Die  Weermag  beplan  ook  om  'n 
selfstandige  Hervormde  gemeente  in  die  Militêre  Basis  te  skep.  Tydens  'n 
kerkraadsvergadering  berig  ds.  Conradie,  studentepredikant,  wat  ook 
deeltyds  as  kapelaan  opgetree  het,  dat  daar  soms  300  lidmate  in  die 
Militêre  Basis  is.  Die  kapelaan  sou  deur  die  Weermag  onderhou  word  en 
sou  behulpsaam  wees  met  die  bearbeiding  van  die  studente. 

Met  die  vertrek  van  die  Studentegemeente  in  1980  het  die  diensplig- 
kapelaan  en  die  militêre  wyke  te  kenne  gegee  dat  hulle  by  die  Noord- 
gemeente  wil  bly  en  nie  by  die  studente  wil  inskakel  nie. 

Die  kerkraad  word  dus  versoek  om  as  gasheergemeente  vir  die  Militêre 
kapelaan  op  te  tree.  Die  kerkraad  is  nie  ongeneë  om  dit  te  doen  nie,  maar 
sou  dan  'n  tweede  standplaas  moes  skep  wat  sou  beteken  dat  die 

Noordgemeente  verantwoordelik  sou  wees  vir  die  betaling  van  die 
pensioenverpligtinge  van  'n  tweede  standplaas.  Dit  was  aanvaarbaar  vir 
die  kerkraad  en  daar  word  besluit  dat  die  twee  predikante  preekbeurte 
onderling  sou  reël. 

Ds.  JJP  Muller  aanvaar  die  beroep  na  Potchefstroom.  Hy  is  in  1968 
georden  en  het  vanaf  Marble  Hall  na  Potchefstroom  gekom.  Hy  vertrek  in 
1982  na  Zwartkop  waar  hy  ook  weermagkapelaan  is. 

m'  Grimbeekpark  stig  af 

In  1977  verloor  die  Noordgemeente  'n  paar  wyke  toe  die  Grimbeekpark- 
gemeente  gestig  word.  Die  gemeente  is  egter  hoofsaaklik  uit  Potchef- 
stroom-Suid  en  Moedergemeente  afgestig.  Aanvoorwerk  vir  die  stigting  is 
reeds  in  1975  begin,  maar  amptelike  afstigting  het  eers  in  Oktober  1977 
plaasgevind.  Wyke  van  die  Noord-gemeente  wat  hierdeur  geraak  is,  is 
Klipdrift-Suid,  'n  deel  van  Klipdrift-Noord,  Vyfhoek-Suid  en  'n  deel  van 
Vyfhoek-Noord. 

Ongeveer  75  lidmate  is  deur  die  stigting  geraak.  Met  die  afstigting  ont- 
vang  Grimbeekpark  'n  bruidskat  van  R5  000-00  van  die  Noord-gemeente. 

Hierdie  aantekening  in  die  kerkraadsnotule  gee  'n  kykie  in  die  stand  van 
bywoningsgetalle  in  1976:  "Oudl.  (AJP)  Burger  het  die  kerkbesoek  oor  die 
laaste  ses  maande  van  1976  nagegaan  en  bevind  dat  gemiddeld  218 
lidmate  die  diens  in  die  oggend  bygewoon,  dit  is  35  %.  Die  aandgemiddeld 
is  208  wat  38  % is."  (Woordeliks  aangehaal.) 

m-  'n  Nuwe  kansellap 

In  September  1977  word  berig  dat  die  NHSV  'n  nuwe  kansellap  aange- 
koop  het.  Die  ou  kansellap  is  met  stigting  deur  mev.  Theun  Serfontein 
geskenk  en  deur  mev.  Dollie  Schutte  geborduur.  Daar  is  besluit  om  dié 
kansellap  waarop  die  woorde  "God  is  liefde"  staan,  te  bêre.  Die  nuwe 
kansellap  is  deur  Elize  Berkenbosch  van  Pietersburg  gemaak  en  is  deur 
ds.  Habig  aangebring.  Na  twintig  jaar  in  die  kiuis  en  met  die  halfeeufees  in 
1998  het  die  NHSV  besluit  om  die  ou  kansellap  te  laat  raam  en  in  die 
konsistorie  op  te  hang. 

Ds.  Theo  Koeke- 
moer  lewer  op  16 
Oktober  1977  sy 
afskeidspreek.  Hy 
vertrek  na  Potchef- 
stroom-Suid.  Vanaf 
1979  is  hy  hoog- 
leraar  by  die  Fakul- 
teit  Teologie  en 
aanvaar  sy  emeri- 
taat  in  1990.  Daar- 
na  tree  hy  tot  in 
1992  op  as  pasto- 
rale  hulp  vir  Kam- 
persrus.  Tans  woon 
hy  in  Waverley  in 

Ds.  Gerrie  en  mev  Grace  Grobler  voor  die  kansellap  wat  P'’®toria. 
die  NHSV  in  1977  aan  die  gemeente  geskenk  het 


5. 


s.  FJ  van  Zyl:  15  November  1978  - 27  November 


1983 


Na  elf  beroepe  en  nadat  die  gemeente  vir  meer  as  ’n  jaar  vakant  was  word 
ds.  FJ  van  Zyl  op  1 5 November  1 978  bevestig.  Ds.  Van  Zyl,  ’n  afgetrede 
professor,  is  in  1 939  georden  en  was  toe  leraar  in  Johannesburg.  Daama 
vertrek  hy  na  Standerton  (1941),  Lydenburg  (1948),  Springs  (1949)  en 
Wonderboompoort  (1957)  tot  hy  in  1960  hoogleraar  word.  Hy  aanvaar  sy 
emeritaat  in  1978  voor  hy  na  Potchefstroom  kom. 

Die  gehalte  van  sy  prediking  word  telkemale  in  notules  genoem  en  op  8 
Augustus  1979  dien  oudl.  PJ  Dreyer  ’n  mosie  van  waardering  vir  die 
gehalte  van  ds.  Van  Zyl  se  prediking  in.  Ds.  en  mev.  Van  Zyl  word  ook 
bedank  vir  hulle  bydrae  as  pastoriepaar. 

m'  NHSV  maak  kerk  geriefliker 

Die  volgende  paar  jaar  doen  die  NHSV  baie  moeite  om  die  gerief  van 
kerkgangers  te  verseker.  In  November  1980  neem  die  kerkraad  kennis 
dat  die  susters  waaiers  in  die  kerk  wil  aanbring. 

Twee  jaar  later  versoek  die  NHSV  die  kerkraad  se  toestemming  om 
basaar  te  hou  om  houtstoele  vir  Nagmaal  aan  te  koop.  Op  14  November 
1982  kon  die  gemeente  die  stoele  in  gebruik  neem  wat  deur  oudl.  Louw 
Pretorius  gemaak  is. 

In  Augustus  van  daardie  jaar  word  waaiers  ten  koste  van  R945-00  geïn- 
stalleer. 

Die  volgende  projek  was  om  die  dameskleedkamers  op  te  knap  en  dit  vind 
in  1 983  plaas.  In  1 984  vra  hulle  toestemming  vir  die  installering  van  ver- 
warmers  en  in  April  neem  die  kerkraad  kennis  dat  die  installasie  plaasvind. 

Later  die  jaar  rig  die  NHSV  'n  versoek  om  op  eie  koste  'n  meer  doelmatige 
moederskamer  in  die  kerk  in  te  rig  en  dit  word  gedoen. 

Na  die  vertrek  van  ds.  Muller  in  November  1981  is  die  kapelaanspos  vir 
enkele  maande  vakant  tot  ds.  JJC  du  Plooy  van  Tsumeb  die  beroep  aan- 
vaar.  Ds.  Du  Plooy  is  in  1967  georden  en  was  toe  predikant  in  Krugers- 
dorp-Noord.  Daama  was  hy  in  Tsumeb/Grootfontein  (1970),  Evander 
(1976),  Vereeniging  (1977)  en  weer  in  Tsumeb/Grootfontein  (1978)  voor 
hy  na  Potchefstroom  gekom  het.  Vanaf  1984  was  hy  verbonde  aan 
SWAPOL  en  het  daama  die  Windhoek-gemeente  (1984)  bedien.  Vanaf 
1 993  lewer  hy  deelsorg  in  Makwassie. 


6.  ^éDs.  Gerrie  word  op  29  April  1984  bevestíg 

Op  grond  van  sy  ouderdom  aanvaar  ds.  Van  Zyl  op  27  November  1983  sy 
emeritaat.  Na  twee  beroepe  aanvaar  ds.  Gerrie  Grobler  die  beroep  en  hy 
word  op  29  April  1984  bevestig.  Ds.  Grobler  is  in  1969  georden,  waama 
hy  die  gemeente  Dordrecht  bedien  het.  Vanaf  1971  bedien  hy  Louis 
Trichardt  en  vanaf  1980  Vanderbijlpark-Suid  tot  hy  na  Potchefstroom  kom. 

Ds.  Gerrie  Grobler  (links)  is  op  29  April  1984  deur  sy  pa,  ds.  GPJ  Grobler  (regs) 
bevestíg.  Hierdie  foto  het  kort  na  hulle  aankoms  in  Potchefstroom  in  die  Herald 
verskyn.  Langs  ds.  Gerrie  is  sy  vrou  Grace,  met  hulle  dogter  Margarét  op  haar 
skoot.  Mev.  Bunty  Grobler,  ds.  Gerrie  se  moeder,  sit  langs  haar.  Voor  is  Hannes, 

Connie  en  Gerrie. 

Op  30  Oktober  1985  notuleer  die  skriba  na  ’n  kerkraadsvergadering  dat 
ds.  en  mev.  (Grace)  Grobler  bedank  word  vir  alles  wat  hulle  gedurende  die 
jaar  vir  die  gemeente  en  die  jeug  gedoen  het. 

In  1984  verlaat  die  Weermagkapelaan,  ds.  Du  Plooy  die  gemeente  en  ds. 
EJ  Vledder  word  eers  vroeg  in  1986  as  die  nuwe  kapelaan  bevestig. 

Die  eerste  kerssangdiens  word  op  23  November  1986  gehou  en  die 
kerkraad  gee  ook  toestemming  dat  kinders  tydens  dié  erediens  uit  die 
Bybel  mag  lees. 

m-  Noodgedwonge  'n  nuwe  orrel 

Na  twintig  jaar  begin  die  jare  vir  die  reeds  tweedehandse  orrel  aanstap  en 
in  1975  moes  herstelwerk  wat  R6  500  kos,  aan  die  orrel  gedoen  word. 

Op  17  Julie  1988  word  die  Kerkraad  meegedeel  dat  die  orrel  ten  spyte  van 
die  jaarlikse  instandhoudingsprogram  weer  stukkend  is.  Om  dit  te  herstel 
sou  R40  000  kos  en  die  kerkraad  besluit  om  eerder  ’n  nuwe  Allen  Digitale 
Rekenaarorrel,  wat  R30  000  kos,  te  laat  installeer. 

Die  nuwe  rekenaarorrel  word  kort  daarna  tydelik  geïnstalleer,  totdat  die 
pype  van  die  ou  orrel  verwyder  kon  word.  'n  Musiekdosent  aan  die 
Konservatorium  van  die  PU  vir  CHO  en  bekende  orrelis,  mnr  Eddie  Davey, 
koop  die  ou  orrel. 

Tydens  die  gemeentevergadering  van  20  Januarie  1988  word  ds.  Vledder 
gelukgewens  met  sy  huwelik. 

Later  die  jaar,  op  20  Oktober  1988  word  die  200e  Kerkraadsvergadering 
gehou.  Die  jaar  bereik  Potchefstroom  ook  'n  mylpaal  met  die  viering  van 
sy  1 50e  bestaansjaar. 

In  1988  begin  mev.  Elzetta  Vledder  'n  Juniorjeugvereniging. 

Op  6 Oktober  1989  word  ds.  en  mev.  Grobler  se  vyfde  kind,  Elza,  gebore. 
Vir  die  gemeente,  wat  in  jare  nie  ’n  baba  in  die  pastorie  gehad  het  nie,  was 
die  geboorte  'n  groot  geleentheid. 

Kelkies  word  die  eerste  keer  gebruik 

Kelkies  word  vir  die  eerste  keer  tydens  die  nagmaalviering  van  9 Novem- 
ber  1989  in  die  gemeente  gebruik,  na  die  Algemene  Kerkvergadering 
toestemming  daartoe  gegee  het.  Die  kerkraad  het  egter  by  'n  vorige 
geleentheid  die  saak  onder  die  loep  geneem  en  die  notule  van  die 
kerkraadsvergadering  van  18  Januarie  1989  lui:  "Oudl.  Burger  konstateer 
weer  dat  die  gebruik  van  die  Nagmaalbeker  geen  gevaar  van  Vigs  inhou 
nie." 

m-  Tot  siens  oom  Koert 


Ouderling  KN  Grobier,  of  oom  Koert,  soos  hy  onder  die  gemeentelede 
bekend  staan,  word  tydens  die  gemeentevergadering  van  19  Augustus 
1990  bedank  vir  die  diens  wat  hy  in  'n  ampstermyn  van  43  jaar  as  kerk- 
raadslid  en  18  jaar  as  koster  gelewer  het.  Hy  lê  die  tuig  neer  weens  swak 
gesondheid.  Gerrie  Grobler,  ds.  Grobler  se  seun  neem  die  amp  as  koster 
oor,  terwyl  oudl.  Hennie  Meyer  kolporteur  word. 

Van  tabemakel  tot  saal 

Vir  meer  as  twintig  jaar  dien  die  afdak  wat  in  1953  opgerig  is  as  onderdak 
vir  basaars  en  ander  geleenthede.  In  1980  word  dit  oorweeg  om  seile  vir 
die  afdak  aan  te  koop  om  dit  meer  doelmatig  vir  basaars  te  maak. 

Die  moontlikheid  om  'n  aparte  saal  op  te  rig  word  vanaf  1 988  ondersoek 
en  in  1990  kry  die  NHSV  toestemming  om  voort  te  gaan  met  die 
opgradering  van  die  afdak,  op  voorwaarde  dat  hulle  nie  mag  geld  leen  om 
dit  te  doen  nie. 

In  Januarie  1991  word  'n  boukommissie  saamgestel  om  met  die  projek 
voort  te  gaan.  Die  boukommissie  bestaande  uit  Gerda  de  Gier  (same- 
roeper),  Boy  Rootman,  Willie  Swart,  Callie  Huyser,  Gert  Broodryk,  Fanie 
Fouché,  Boet  Kruger,  Flip  Minnaar,  Jan  Boshoff  en  Dawie  Strydom  kry  die 
opdrag  om  met  die  projek  voort  te  gaan. 

Met  Gerda  se  ywerige  leiding  word  daar  in  April  berig  dat  dit  ontwikkel  het 
tot  'n  baie  doelmatige  saalprojek  en  tydens  die  gemeentevergadering  van 
28  April  1991  bedank  ds.  Grobler  haar  vir  die  bewonderenswaardige  voor- 
beeld  wat  sy  as  sameroeper  gestel  het. 

In  Augustus  het  dit  reeds  ver  gevorder  en  sou  die  geute  nog  aangebring 
moes  word,  terwyl  die  vloerteëls  en  plafon  later  sou  volg. 

In  die  twee  jaar  wat  volg  doen  oudl.  Callie  Huyzers  groot  moeite  met  die 
elektriese  installasies  in  die  saal  en  word  hy  bedank  vir  die  groot  werk 
waarvan  die  materiaal  en  arbeid  grotendeels  gratis  was. 

Die  saal  het  sy  lewe  as 
afdak  of  "tabemakel" 
begin  kort  na  die  stigtíng 
van  die  gemeente.  Met 
die  bekwame  leiding  van 
Gerda  de  Gier,  wat  self 
van  die  bouwerk  gedoen 
het,  nader  die  saal  in 
1991  voltooiing.  Metdie 
halfeeuviering  brand  die 
NHSV  om  die  plafon  en 
vloer  te  voltooi  en  die 
versiering  afte  handel. 


Kort  na  hulle  aankoms  in  Potchefstroom,  in  1986  begin  mev.  Grobler 
buitemuurs  aan  die  PU  vir  CHO  te  studeer.  Sy  behaal  die  grade  B.A. 
(Hons.)  in  Bedryfs-  en  Personeelbestuur,  die  B.A.  (Hons.)  in  Psigologie  en 
die  M.A.  in  Psigologie.  Na  die  voltooiing  van  haar  intemskap  as  siel- 
kundige  ontvang  sy  toestemming  van  die  Kerkraad  om  vanuit  die  pastorie 
as  sielkundige  te  praktiseer. 

Die  prestasies  van  die  pastoriekinders  word  telkens  in  kerkraadsnotules 
gemeld.  Die  kerkraad  en  gemeente  is  saam  met  ds.  en  mev.  Grobler  trots 
op  die  akademiese  en  sportprestasies  van  hulle  kinders. 

Ds.  Vledder  lewer  sy  afskeidspreek  op  4 Augustus  1991.  Hy  en  sy  vrou 
vertrek  daama  na  Holland  waar  hy  verder  studeer. 

Kerkraadsbesluit  besweer  klerekwessie 

Na  lang  gesprekke  en  debatte  oor  die  onderwerp  en  die  aanspreek  van 
kerkraadslede  deur  besorgde  lidmate  neem  die  Kerkraad  die  volgende 
besluit:  "Die  kerkraad  van  hierdie  gemeente  versoek  alle  kerkraadslede  en 
lidmate  om  hulleself  met  die  oog  op  eredienste  so  aan  te  trek  dat  hulle 
respek  en  eerbied  vir  die  Heer  van  die  kerk  daaruit  sal  blyk." 

Veiligheid 

Verhoogde  misdaad  noop  die  kerkraad  om  in  Augustus  1987  veiligheids- 
hekke  by  die  kerk  te  installeer. 

Ter  wille  van  die  versekering  word  daar  in  1992  aanbeveel  dat  ’n  alarm- 
stelsel  in  die  kerk  geïnstalleer  word. 

In  1994  word  vloedligte  wat  met  'n  infrarooi-bewegingskakelaar  werk, 
rondom  die  kerk  geïnstalleer  en  ds.  Gerrie  vertel  dat  studente  wat  die 
kerkterrein  as  gerieflike  afgesonderde  kuierplek  gebruik  het,  met  skok  van 
die  vloedligte  kennis  geneem  het. 

Na  etlike  inbrake  word  ’n  alarmstelsel  in  Februarie  1 995  geïnstalleer. 


Oudl.  Callie  Huyzers  en  br.  Corrie  Pienaar  onderneem  in  1992  om  die 
kerkhorlosie  te  herstel  en  in  November  word  hulle  bedank  nadat  die 
horlosie  vir  die  eerste  keer  in  22  jaar  weer  werk. 

Dieselfde  jaar  vier  die  Hervormde  Kerk  sy  1 50e  bestaansjaar.  Aangesien 
dit  ook  die  1 50e  bestaansviering  van  die  Potchefstroom-gemeente  is,  deel 
die  Noord-gemeente  in  hierdie  feesvieringe. 

Die  volgende  weermagkapelaan,  ds.  Willem  Sauer,  doen  in  1992  sy  diens- 
plig  in  Potchefstroom.  By  voltooiing  daan/an  word  hy  beroep  as  Weer- 
magkapelaan.  ’n  Paar  maande  voor  sy  bevestiging  op  24  Januarie  1993, 
op  21  November  1992,  trou  hy  met  Elize,  ’n  maatskaplike  werker. 

Die  NHJV  skryf  in  1993  twee  groepe  in  vir  die  jaarlikse  landswye 
Bybelvasvrae-kompetisie  en  albei  groepe  behaal  tweede  plekke. 

’n  Jaar  na  hulle  silwerbruilof  (13  Januarie  1993),  in  Januarie  1994  vier  ds. 
Grobler  sy  25-jarige  ampsjubileum,  en  staan  hy  ook  tien  jaar  in  die  be- 
diening  in  ons  gemeente. 

m-  Noordnuus  verskyn 

Die  heel  eerste  uitgawe  van  die  huidige  gemeentebladjie,  Noordnuus, 
verskyn  in  Augustus  1994.  Die  dryfkrag  agter  dié  projek  was  mev.  Elize 
Sauer,  NHSV-voorsitter.  In  sy  eerste  uitgawe  word  die  Noordnuus  beskryf 

as  'n  geskenk  van  die  NHSV  aan  die  gemeente.  Die  doel  van  die  nuusbrief 
is  om  die  gemeentelede  te  help  om  mekaar  beter  te  leer  ken  en  om  almal 
op  hoogte  te  hou  van  alles  wat  in  die  gemeente  gebeur.  Dit  word  saam- 
gestel  deur  Lennie  Gouws. 

Ds.  Peet  Bierman,  voormalige  leraar  van  die  gemeente  is  in  Oktober  1994 
oorlede.  Ds.  Bierman  het  ten  tye  van  sy  dood  in  Sundra  gewoon.  Dit  was 
ook  sy  laaste  gemeente  en  hy  het  in  1 980  daar  geëmeriteer. 

m-  Bybelvasvra-tydren 

'n  Ongewone  Gesins-Bybelvasvra  word  op  Vrydag  20  Januarie  1995 
gehou.  Dit  neem  die  vorm  aan  van  'n  tydren  en  eindig  by  die  kerk  met  'n 
vleisbraai.  Die  organiseerder,  ds.  Willem  Sauer,  het  dit  so  bepian  dat  'n 
vinnige  motor  nie  noodwendig  die  wenner  sou  wees  nie,  maar  eerder 
kennis  oor  die  boek  Jona  en  die  doop.  Simon  en  Magda  Pretorius  en  hulle 
gesin  het  met  die  louere  weggestap:  'n  roomysuiteet  vir  die  hele  gesin. 


Druk  in  gesprek 
oor  die  roete  van 
die  tydren  is  tant 
Sannie  van  den 
Berg,  Callie 
Huyzers,  Susan 
Fourie,  Corrie 
Pienaar,  ds. 
Willem  Sauer  en 
sy  vrou,  Elize. 


m-  Waar  kry  jy  daardie  hoed? 

Met  Sanet  Hum  se  onbeperkte  oorspronklikheid  en  Anna  Pienaar  se 
kunstigheid  hou  die  NHSV  op  Saterdag  22  April  1995  'n  jubeltee.  Die 
susters  word  uitgenooi  om  elkeen  'n  hoed  te  dra  wat  'n  Bybelse  tema 

uitbeeld  en  aan  vindingrykheid  was  daar  geen  perke  nie.  Anna  het  die 
eerste  prys  gekry  vir  haar  uitbeelding  van  Moses  in  die  biesiemandjie,  een 
van  vyf  wat  dié  tema  uitgebeeld  het.  Tant  Suzie  Visser  het  die  verlore  seun 
by  sy  varke  uitgebeeld  en  Elize  Sauer,  Jona  se  komkommerplant 
kompleet  met  wurm. 


Wenners  van  die  hoede-dag  wat  in  1995  gehou  is,  is  Anna  Pienaar, 
Elize  Sauer,  Magda  Pretorius  en  Suzie  Visser. 


m-  Ds.  Gerrie  word  emstig  siek 

In  Maart  1995  word  ds.  Gerrie  emstig  siek  toe  'n  aneurisme  in  sy  brein 
ontwikkel  het.  Hy  het  'n  klinknaeltang  (pop  riveter)  gebruik  en  na  'n  harde 
klapgeluid  daarvan  'n  erge  hoofpyn  gekry.  Na  onsuksesvolle  behandeling 
in  Potchefstroom  is  hy  'n  paar  dae  later  na  Pretoria  waar  die  aneurisme 
gediagnoseer  is  en  tydens  'n  operasie  deur  'n  neurochirurg  verwyder  is. 

In  Julie  1995  sterf  Petrus  Tlotleng,  die  faktotum  wat  vir  veertig  jaar  by  die 
kerk  gewerk  het,  toe  hy  deur  'n  motor  omgery  word.  Petrus  het  in  1 957  by 
die  kerk  begin  werk  en  sy  heengaan  was  vir  die  pastoriegesin  en  die 
koster,  wat  nou  met  hom  saamgewerk  het,  'n  groot  slag.  Petrus  was  'n 
ywerige  werker  wat  met  talle  van  die  gemeente  se  predikante  saam- 
gewerk  het  en  wat  man  alleen  die  pastorie,  kerk  en  terrein  in  goeie  orde 
gehou  het. 

Groep  hoërskoolleerlinge  wen  Bybelvasvra 


! ’n  Groep  hoêrskooUeer- 
‘ iiogevandieJeugvereni- 
I ging  van  die  Hervormde- 
- gemeente.  Potchef- 
I stroom-Noord  het  ’n  By- 
belvasvra  gewen.  Die 


Bybelvasvra  word  land- 
wyd  vir  die  Jeugvereni- 
gin^  van  die  Hervormde 
Keric  gehou  en  die  groep 
bet  die  stre^uitdun  vir 
Noordwes  gewen. 


Die  groep  sal  moontlik 
later  vattjaar  aan  die 
landwye  Bybeivasvra  in 
Pretoria  deeineem.  By 
die  geleentbeid  neem  die 
tien  beste  spanne  deeL 


Dit  is  die  tweede  ag- 
tereenvolgende  jaar  dat 
dié  Jeugvereniging  so 
goed  vaar.  Verlede  jaar 
het  hulie  tweede  pleb  be- 
baal  in  die  landwye  By- 
belvasvra. 

Vanjaar  moes  die 
groep ’n  studie  maab  van 
die  Bybelboeb  Rut  en  die 
Heideibergse  Kategis- 
mns  en  heí  op  KJerks- 
dorp  ’n  vraestel  oor  die 
werk  geskryf. 

Die  groep  is  Connie 
Grobier.  Ixjuise  Heam, 
Esméê  Oberhoister, 
Daráe  Roestorf.  Jaco 
Versveldí  en  Jonette  van 
der  Colf.  Almal  is  leer- 
iinge  van  die  Potchef- 
síroom  Gimnasium,  be- 
haiwe  Louise  wat  'n  leer- 
iing  van  die  Hoér  Volk- 
skool  is. 


Hierdíe  groep  hoërskooileerlinge  het  n Bybelvasvra  gewen.  Huiie  is  ivoor) 
Esméé  Oberholster.  Louise  Heam  en  Jonette  van  der  Coif.  Agter  is  Jaco 
Versveldt,  Connie  Grobler  en  Danie  Roestorf.  Hulle  ís  alma!  lede  van  die 
Jeugvereniging  van  die  Hervormde  gemeente,  Potchefstroom-Noord  en 
het  die  beste  gevaar  in  die  Bybelvasvra  van  die  Kerk  vir  die  Noordwes- 
streek. 


Totsiens  dr.  Piet 

In  Februarie  1996  neem  die  gemeente  afskeid  van  die  orrelis  wat  vir  meer 
as  1 5 jaar  dié  amp  vervul  het.  Dr.  Piet  van  der  Westhuizen,  'n  afgetrede 
dosent  van  die  Potchefstroomse  Onderwyskollege,  was  vanaf  Desember 
1 980  orrelis  in  die  gemeente. 

Mev.  Marinda  de  Beer  neem  vanaf  Augustus  1996  sy  plek  agter  die  orrel 
in. 

Nog  'n  swaar  afskeid  vind  dié  jaar  plaas  toe  ds.  Willem  en  mev.  Elize 
Sauer  in  Augustus  vertrek.  Hy  is  deur  die  SANW  na  Pretoria  verplaas. 

Die  gemeente  beplan  om  D.V.  op  Saterdag  7 en  Sondag  8 Maart  sy 
halfeeufees  te  vier  met  'n  basaar  en  gesellige  kuier  en  'n  feesrede  die 
Sondag,  gelewer  deur  dr.  PS  Dreyer  wat  ook  by  die  kwarteeuviering  die 
rede  gevoer  het. 

Met  die  halfeeuvieríng  is  ds. 
Gerríe  Grobler  reeds 
veertien  jaar  in  die 
gemeente.  Voorismev. 
Grace  Grobler,  Elza  (sy 
was  die  eerste 
pastoríebaba  in  baie  jare) 
en  ds.  Gerríe.  Agter  is  hulle 
ander  kinders,  Genie  en 
Connie  (beide  mediese 
studente),  Hannes,  'n 
leeríing-ouditeur  en 
Margaret  (vanjaarin 
standerd  a0). 


^0tcti£fstniinn-5íoorii 


1948 


Híd^eeufees 


7 aiS  Mflort  199S 


1998 


f-4: : 


m 


U wcrdvtim4eÊkuiigemiolMUfia^^úeta)6mS£^^ 

.VawiMiiif/íi  riniiifírr  fe  ' S S -lí'.®- 


fPrtqram 


;7Maartl998 


w I -S  & f- 

' i-  P 'í 

? 4 I'  ï •'!;  J 

SMaartnsgs  . . 


^4-  Erecfcefls 

Kofe.-.iS'';'?  ' |.-'.  í í EnSele  Besrtwensinge 

'■sSs  VerstodeníieKI  nems  g-  ; ■":  Tee  en  vBtvererrss 

■T^sS'  wesljraBi  .;.  ■ ,,f:  fx:  ■ 


26 


Halfeeufees 


7.1  Geld  bly  'n  kwessie  en  basaars  bly  pret 

Die  inkomste  aan  offergawes  is  nie  genoeg  om  die  finansiële  verpligtinge 
van  die  gemeente  na  te  kom  nie  en  daar  word  van  tyd  tot  tyd  spesiale 
projekte  geloods  om  dit  aan  te  vul.  Hierin  word  emstig  gesteun  op  basaars 
en  die  verkope  van  vleis. 

Die  basaars  beteken  egter  vir  die  gemeente  baie  meer  as  net  die  aan- 
vulling  van  inkomste.  Oor  die  jare  het  dit  ’n  geleentheid  gebly  waar  lidmate 
saamgewerk  en  mekaar  beter  leer  ken  het.  In  die  laaste  jare  is  daar 
moeite  gedoen  om  dit  ook  'n  gesellige  byeenkoms  te  maak  met  genoeg 
vermaak.  'n  Kostuumparade  vir  die  kinders  word  die  afgelope  drie  jaar 
reeds  aangebied  en  die  vindingrykheid  van  die  gemeentekinders  bied  nie 
net  vir  hulle  'n  uitiaatklep  vir  hulle  kreatiwiteit  nie,  maar  ook  goeie  vermaak 
vir  die  grootmense. 

Die  Septemberbasaar  van  1997  het  'n  baardkompetisie  ingesluit  wat  vir 
baie  vermaak  gesorg  het.  Twee  onafhanklike  beoordelaars,  Hannetjie  en 
Natalie  van  der  Merwe  (nie  famiiie  nie)  was  die  beoordelaars. 


D/e  eerste  kostuumparade  vir  die  gemeente  se  kinders  is  in  1995  deur  Marthie 
Schoonwinkel  en  Lennie  Gouws  georganiseer.  Dit  sorg  nie  net  vir  pret  met  die 
basaars  nie,  maarbied  die  gemeentekinders  ook  die  geleentheid  om  hulle 
vindingrykheid  ten  toon  te  stel. 

Deon  van  der  Merwe,  Johan  Greyling,  Skriba  Koos  Coetzee  en  ds.  Gerrie  in 
ds.  Willem  Sauer  en  Gerhard  Coetzee  druk  gesprek. 

tydens  'n  spannende  Vlugbalwedstryd 
tydens  een  van  die  basaars. 


Oom  Dawie  Strydom  beman  die 
vleistafel.  Hy  en  sy  vrou,  Gerty  het  in 
1996  vir  die  kerk  'n  koelkamer  geskenk 
wat  in  die  saal  geïnstalleer  is. 


Rethie  Ahrens  en  Marietjie 
Coetzee  verkoop  pannekoek  aan 
Callie  Huyzers.  Callie  is  die  man 
wat  oor  baie  jare  al  sorg  dat  die 
kerk  se  elektriese  installasies  in 
goeie  orde  is. 

Ten  spyte  van  herhaaldelike  be- 
roepe  op  lidmate  om  hulle  offer- 
gawes  te  verhoog  en  die  aan- 
moediging  aan  die  diakens  om 
meer  nougeset  te  kollekteer,  bly 
die  situasie  dieselfde,  soms  beter 
soms  slegter.  In  1 987  beveel  die 
finansiële  kommissie  aan  dat  as 
'n  lidmaat  per  maand  R19  offer- 
gawe  bydrae  die  kerk  sy  ver- 
pligtinge  kan  nakom.  Twee  jaar 
later,  in  1990  is  dit  maar  R14  per 
lidmaat  per  maand. 


Oudle.  WiHie  Strydom  en  Gerhard  van 
Aswegen  sorg  dat  sake  by  die 
vleisbraaiery  reg  verioop. 


Talle  pogings  is  aangewend  om  die  geldelike  situasie  te  verbeter.  Een 
hiervan  is  om  die  NHSV-basaar,  wat  gewoonlik  in  Mei  gehou  word,  ’n 
gewone  basaar  te  maak,  sodat  die  gemeente  dan  as't  ware  twee  basaars 
per  jaar  het.  Tydens  die  gemeentevergadering  van  23  Januarie  1994  word 
besluit  dat  albei  se  inkomste  vir  die  gemeentelike  kas  gebruik  sal  word, 
terwyl  die  NHSV  voortaan  die  inkomste  van  die  Koeksisterprojek  sal  kry. 

Aan  die  einde  van  November  1997  is  ’n  verkoping  gehou  waartydens 
gemeentelede  proviand  vir  die  komende  vakansie  kon  koop.  'n  Bees  is 
geslag  en  die  gemeente  se  beroemde  wors  is  verkoop.  Die  kleinkoekie- 
span  het  aan  die  werk  gespring  en  daar  is  ook  naaldwerk  verkoop.  Kopers 
kon  kom  aandete  eet  en  die  nuutjie  in  die  gemeente  se  jaarprogram  het  'n 
meevallertjie  van  R6  000  opgelewer. 


7.2  Goue  koeksisters  bring  goue  munte 

Die  koeksisterprojek,  waarmee  ’n  aardige  bedrag  jaarliks  ingesamel  word, 
is  een  van  die  projekte  wat  uit  nood  gebore  is.  Onder  die  bekwame  leiding 
van  ds.  en  mev.  Grobler  kom  'n  groepie  gemeentelede  vanaf  1994  tydens 
skoolkwartale  twee  maal  per  maand  op  'n  Dinsdagoggend  bymekaar  om 
koeksisters  te  bak.  Afgesien  daarvan  dat  dit  'n  gesellige  byeenkoms  is, 
waar  vreemdelinge  vriende  word,  bak  hulle  ook  smaaklike  koeksisters  wat 
uiters  gewild  is  onder  hulle  getroue  ondersteuners. 

7.3  Kalwerprojek 

Nog  'n  projek  om  die  gemeentekas  te  vul  is  die  kalwerprojek.  Onder  die 
leiding  van  ds.  Grobler  is  'n  aantal  kalwers  aangekoop  wat  goedgunstiglik 
deur  die  boere  van  die  gemeente  versorg  en  gevoer  word.  Sodoende  is 
daar  altyd  beeste  beskikbaar  om  met  basaartyd  te  slag.  In  talle  berigte  aan 
die  finansiële  kommissie  en  die  kerkraad  sê  ds.  Grobler  dat  die  projek 
gunstig  verloop  Op  23  Oktober  1 994  berig  hy  dat  daar  toe  22  kalwers  was 
wat  'n  tuiste  het. 

7.4  Aanddienste 

Sedert  die  vertrek  van  die  studente  in  1 980  word  aanddienste  baie  swak 
bygewoon.  Verskeie  pogings  word  aangewend  om  die  saak  aan  te  spreek. 
Kategese  is  na  die  aanddiens  gehou  en  kerkraadsvergaderings  is  op  'n 
Sondagaand  gehou.  Later  is  daar  ook  besluit  om  Bybelstudie  na  die  diens 
te  hou,  terwyl  verskeie  ouderlinge  en  ds.  Grobler  herhaaldelik  pleidooie  in 
die  verband  gelewer  het.  Op  16  Augustus  1992  notuleer  die  skriba  van  die 
kerkraadsvergadering:  "Ds.  Sauer  meld  ook  dat  die  troepe  nie  die 
aanddienste  bywoon  nie,  omrede  daar  geen  meisies  in  die  kerk  is  nie." 

Daar  word  talle  pogings  aangewend  om  kerkraad  en  gemeente  bymekaar 
betrokke  te  maak.  Ouderlinge  en  diakens  word  tydens  kerkraadsver- 
gaderings  aangespreek  om  meer  bewus  te  wees  van  die  wel  en  wee  van 
hulle  wykslede.  Tydens  afkondigings  word  die  siekte  en  gesondheid, 
hartseer  en  vreugde  van  gemeentelede  onder  almal  se  aandag  gebring. 
Gemeentelede  wat  in  die  komende  week  verjaar,  word  tydens  die  af- 
kondigings  gelukgewens  om  nog  'n  groter  samehorigheidsgevoel  te  skep. 

7.5  Kategese 

Terwyl  die  studente  nog  deel  van  Potchefstroom-Noord  was,  was  daar  nie 
'n  gebrek  aan  kategete  nie,  maar  sedertdien  berig  die  kategetehoof 
dikwels  dat  daar  'n  tekort  is.  Kategese  vind  tans  na  die  oggend-erediens 
plaas,  maar  vroeër  is  dit  na  die  aanddiens  gehou.  Die  swak  bywoning 
deur  veral  die  kleiner  kinders  het  'n  verandering  genoodsaak. 

Daar  is  tans  sowat  80  kinders  wat  kategese  bywoon  en  vanjaar  sal  tien 
katkisante  DV  belydenis  van  geloof  aflê.  In  1975-1976  is  na  alle  waarskyn- 

likheid  die  rekordgetal  van  50  katkisante  aangeneem,  wat  'n  paar  ge- 
troudes  ingesluit  het. 

Die  kategese  staan  die  afgelope  twaalf  jaar  onder  die  leiding  van  oudl.  Piet 
van  Wyk  met  die  bekwame  hulp  van  Henning  Els. 


Die  kategete  van  1997  trotseer  die  wind  om  vir  'n  foto  te  poseer.  Vooris  ds. 
Gerrie  Grobler,  oudle.  Piet  van  Wyk  (kategesehoof)  en  Gerhard  van  Aswegen. 
Agteris  Elsie  Pretorius,  Annatjie  Oberholster,  Nellie  Piinsloo,  Liezel  Els,  Henning 
Els,  Vivienne  Giesing,  Magda  Pretorius,  Lennie  Gouws  en  Maya  Viljoen.  Mama 
van  Aswegen  was  afwesig  toe  die  foto  geneem  is 


7.6.  Bejaardes  gaan  jaarliks  op  toer 

Vir  die  senior  burgers  van  die  gemeente  is  die  "Bejaardetoer"  een  van  die 
hoogtepunte  van  die  jaar.  Die  toer  vind  gewoonlik  in  Februarie  plaas, 
vergesel  van  ds.  Grobler  en  die  vriendelike  susters  van  die  NHSV  wat  reg- 
staan  met  die  eetgoed.  Die  groep  het  al  pragtige  dele  van  ons  land  besoek 
soos  die  Vrystaat,  Noord-,  Wes-  en  Oos-Transvaal  en  Natal.  Daar  is  al  elf 
sulke  toere  ondemeem.  Oom  Feel  Visser  het  in  1996  en  1997  op  oor- 
spronklike  wyse  in  rymvorm  'n  lywige  verslag  oor  die  toer  opgestel  wat  in 
die  NOORDNUUS  gepubliseer  is. 


31 


Halfeeufees 


8 . mpsdr  aer  s 

8.1  Predikante  wat  hierdie  gemeente  die  a^elope  vyftig 
jaar  gedien  het: 


Prof.  SPJJ  van  Rensburg: 

- Maart  1 948  - Maart  1 950 

Prof.  PS  Dreyer: 

- Augustus  1 950  - April  1 953 

Ds.  GJ J Roos: 

- April  1953  - Junie  1955 

Ds.  PJL  Bíerman: 

- November  1 955  - Mei  1 967 

Ds.  JA  de  Beer: 

- 1966  - 1967  (Studentepredikant) 

Prof.  PJT  Koekemoer: 

- Januarie  1 968  - Oktober  1 977 

Dr.  GC  Velthuysen: 

- 1968  - 1970  (Studentepredikant) 

Ds.  AJ  Conradie: 

- 1971  - 1980  (Studentepredikant) 

Ds.  JJP  Múller: 

- April  1977  - Nov  1981  (Weermag- 
kapelaan) 

Prof.  FJ  van  Zyl: 

- Desember  1 979  - Desember  1 983 

Ds.  JGM  Dreyer: 

- 1980  - 1988  (Studentepredikant) 

Ds.  JJP  du  Plooy: 

- 1982  - 1984  (Weermagkapelaan) 

Ds.  GPJ  Grobler: 

- April1984- 

Ds.  EJ  Vledder: 

- 1986-1991 

Ds.  WdeV  Sauer: 

- Maart  1 992  - Augustus  1 996 

Die  Kerkraad  van  1997 


Die  Kerkraad  van  1997 


VOOR:  Oudle.  Peet  Oberholster,  Herman  Kriek  (voorsitter:  ouderlingever- 
gadering),  Koos  Coetzee  (skriba),  ds.  Gerrie  Grobler,  oudle.  Banie  Strydom 
(skriba  vir  registrasie),  Koos  Oosthuizen,  Piet  van  Vuuren  en  Gerhard  van 
Aswegen. 

MIDDELSTE  RY:  Oudl.  Hans  Gouws,  diakens  Carol  Bronkhorst,  Piet  Bosman 
(kassier),  Annatjie  Oberholster,  oudl.  Johan  Theunissen,  diakens  Bessie 
Benson,  Martie  Schoonwinkel,  Maríetjie  Coetzee,  oudl.  Sannie  van  den  Berg, 
diakens  Maríaan  Labuschagne,  Anita  Knoetze  (voorsitter:  diakensver- 
gaderíng),  Henríëtte  Swart,  Karen  Pretoríus,  JeaneUe  Wríght,  oudle.  Vivienne 
Giesing,  Gerhard  Labuschagne,  diakens  Lettie  Bosman  (hulp-kassier),  Gerda 
de  Gier,  oudle.  Martiens  Booysen,  Piet  van  Wyk  (kategesehoof). 

AGTERSTE  RY:  Diakens  Thomas  Pieterse,  Pieter  Bouwer,  oudl.  Gerhard 
Coetzee,  diaken  Dríes  van  der  Merwe,  oudl.  Willie  Strydom,  diakens  Org 
Erasmus,  Koos  Jonker,  oudle.  Fanie  du  Bruyn,  Dríes  Hattingh,  Boy  Rootman, 
Boet  Hum,  diaken  Schalk  Enslin,  oudle,  Piet  Bronkhorst  en  Nico  Prínsloo 
(kolporteur). 


Aangesien  die  ander  amspdraers  sedert  stigting  aangeteken  is  in  die  25- 
jarige  gedenkblad  word  net  dié  van  die  afgelope  25  jaar  gelys: 

8.2  Skribas 

DHPduToit:  1966  - 1975  JF  de  Lange  1975  - 1982  BJ  van  Staden 
1982  - 1984  PJ  Joubert  1984  - 1987  JF  Coetzee  1987  - 

8.3  Skribas  vir  registrasie 
BJ  Strydom  1 975  - 

8.4  Kassiers 

H.  Conradie  1970  - 1974  DJC  Pretorius  1974  -1975  P Steyn  1975  - 1977 
Piet  Bosman  1977  - (Mev.  Lettie  Bosman  is  in  1990  amptelik  aangestel 
as  hulp-kassier.) 

8.5  Kosters 

DHP  du  Toit  1962  - 1975  KN  Grobler  1975  - 1990  Gerrie  Grobler  1990  - 
1994  Sannie  van  den  Berg  1994  - 

8.6  Kategesehoofde 

DHP  du  Toit  1962  - 1974  Dr  GD  Pretorius  1974  - 1987  Piet  van  Wyk 
1987- 

8.7  Orreliste 

Mej  H C Koekemoer  1972  - 1973  mev.  AM  Conradie  1974  - 1980  dr.  Piet 
van  der  Westhuizen  1980  - 1996  mev.  Marinda  de  Beer  1996  - 

8.8  Kolporteurs 

DJC  Pretorius  1974  - 1975  KN  Grobler  1975  - 1987  H Meyer  1987  - 
1990  Nico  Prinsloo  1990- 


9.  cy  redikante  vertel  self 

By  die  opstel  van  hierdie  gedenkblad  is  die  oudpredikante  van  die 
gemeente  genader  om  hulle  herinneringe  met  ons  te  deel. 

9.1  Amper  die  begin 
Dr.  PS  Dreyer  skryf: 

In  April  1950  was  ek  nog  steeds  in  Groningen,  Holland,  en  hard  met  my 
studie  besig,  hoewel  my  vrou  toe  reeds  in  Suid-Afrika  terug  was.  Tot  my 
grootste  verrassing  het  ek  teen  die  einde  van  daardie  April  'n  beroepsbrief 
van  die  gemeente  Potchefstroom-Noord  ontvang,  begelei  deur  'n 
vriendelike  brief  van  dr.  PW  Venter,  die  konsulent  van  die  gemeente.  Hy 
skryf  toe  dat  ds.  SPJJ  van  Rensburg  die  beroep  na  Pretoria  aanvaar  het. 
Ds.  Van  Rensburg  was  predikant  van  Potchefstroom  vanaf  1947  en  het 
saam  met  Potchefstroom-Noord  in  1948  afgestig,  en  was  dus  die  eerste 
predikant  van  die  gemeente. 

Prof.  Piet  Dreyer  was  vanaf  Augustus 
1950  tot  aan  die  einde  van  1952 
predikant  in  die  gemeente.  Hy  is  'n 
afgetrede  hoogleraar  aan  die 
Universiteit  van  Pretoria. 


Ek  het  my  onmiddellik  baie  aan- 
getrokke  tot  die  gemeente 
gevoel  en  wou  baie  graag  die 
beroep  aanneem.  Ek  het  egter 
aan  die  kerkraad  geskryf  dat  ek 
nog  'n  rukkie  met  my  studie 
besig  sou  wees  en  nie  voor  die 
einde  van  Junie  na  Suid-Afrika 
sou  kon  terugkeer  nie.  Dit  sou 
dan  twee-en-'n-half  jaar  wees 
wat  ek  in  Holland  was  en  ek  wou 
eers  'n  bietjie  by  die  familie 
kuier.  Dit  het  beteken  dat  ek 
eers  in  die  begin  van  Augustus 
in  die  gemeente  kon  begin.  As 
die  kerkraad  bereid  was  om  dit 
te  aanvaar,  neem  ek  die  beroep 
aan;  anders  moet  ek  dit  bedank. 


Die  kerkraad  het  dit  aanvaar  en  so  het  ek  aan  die  begin  van  Augustus 
1 950  Potchefstroom-Noord  se  tweede  predikant  geword.  Beide  my  vrou 
en  ek  het  ons  verblyf  in  Potchefstroom-Noord  baie  geniet.  Ons  was  jonk 
en  lus  om  te  werk  - en  daar  was  baie  werk.  Afgesien  van  die  gewone 
gemeentewerk  moes  daar  kerk  gebou  word.  Die  gemeente  het  'n  pastorie 
in  Kolbestraat  gehad,  maar  daar  was  geen  kerkgebou  nie  en  ook  nie 
grond  vir  'n  kerk  nie.  Eredienste  is  in  die  saal  van  die  Mooirivier  Laerskool 
gehou.  Die  eerste  taak  was  dus  om  geld  in  te  samel.  Die  gemeente  het 
soos  een  man  saamgewerk  en  dit  het  voorspoedig  gegaan.  Veral  die 
basaars  was  baie  werk,  maar  ook  groot  pret.  Potchefstroom-Noord  was 
beroemd  vir  sy  boerewors,  wat  deur  die  Klipdrif-wyk  gemaak  is.  In  hierdie 
wyk  was  daar  'n  aantal  baie  hardwerkende  lidmate,  soos  die  Bloems, 
Redelinghuyse,  Raubenheimers  en  ander.  Ander  plaaswyke  soos  Muis- 
kraal  onder  leiding  van  oudl.  Fouché  en  die  wyk  van  diaken  Martiens 
Visser  het  gehelp  sorg  dat  daar  slagvee  was.  Ek  het  self  aan  'n  paar 
Joodse  dames  op  die  basaar  wors  verkoop.  Hulle  het  nie  gevra  hoeveel 
vark  daarin  was  nie  en  ek  het  nie  gesê  nie. 

Ook  die  Sustersvereniging  was  buitengewoon  hardwerkend  en  het  ’n  groot 
bydrae  gelewer.  Susters  soos  mew.  Serfontein,  t'  Hart,  de  Bruin,  Fouché, 
Bloem  en  al  die  ander  het  werklik  hulle  beste  gelewer. 

Tegelyk  moes  ons  'n  kerkterrein  kry.  Uiteindelik  het  ons  die  terrein  waar 
die  kerkgebou  nou  staan  gekry.  Ons  het  dit  van  'n  mnr.  Pohl  gekoop, 
maar  op  die  terrein  het  sy  huis  ook  gestaan  en  ons  moes  dit  saam  koop. 
So  het  die  huidige  kerkterrein  met  die  pastorie  die  gemeente  se  eiendom 
geword.  Die  huis  in  Kolbestraat  is  verkoop. 

Argitek  van  der  Westhuizen  het  die  planne  van  die  kerkgebou  opgetrek. 

Met  die  kerkbou  het  dit  voorspoedig  gegaan.  Die  twee  kerkraadslede  wat 
uiteraard  die  grootste  rol  gespeel  het,  was  oudl.  Sarel  Bloem,  (die  skriba) 
en  oudl.  A Burger,  (die  kassier),  albei  onderwysers.  Almal  het  hard  ge- 
werk,  maar  hulle  moes  nog  harder  werk  en  hulle  het  dit  met  blydskap 
gedoen.  'n  Krisis  wat  ons  drie  saam  deurgemaak  het,  was  dat  die  verteen- 
woordiger  van  'n  groot  finansmaatskappy  die  gemeente  verseker  het  dat 
ons  'n  lening  sou  kry.  Op  grond  daarvan  het  die  Ned.  Herv.-Weeshuis- 
bouers  begin  bou.  Toe  ons  moes  begin  betaal,  moes  ons  hoor  daar  is 
geen  geld  nie.  Die  bank  wou  ons  ook  geen  oortrekking  gee  om  die 
aanvanklike  kostes  te  dra  nie.  Uiteindelik  moes  ons  drie  Kaapstad  toe 
gaan  om  die  nodige  lening  te  bekom. 

Die  inwyding  van  die  kerkgebou  was  die  hoogtepunt  van  ons  strewe.  Dit 
was  'n  dag  van  groot  feesviering.  Ons  sou  die  Saterdag  inwy  en  Vrydag- 
nag  het  amper  die  hele  gemeente  tot  middernag  gewerk  aan  matte  lê  en 
hout  poleer  om  gereed  te  wees. 

Vir  ons  huisgesin  was  1 952  'n  buitengewone  jaar.  Ons  het  aan  die  kerk- 
bouery  gewerk;  in  Augustus  is  ons  oudste  kind,  Johan,  gebore;  en  aan  die 
begin  van  die  jaar  is  ek  aan  die  Universiteit  van  Pretoria  aangestel.  Ek  wou 
die  aanstelling  nie  aanvaar  nie  omdat  die  kerkbouery  aan  die  gang  was. 
Die  aanstelling  is  toe  verander  na  'n  deeltydse  aanstelling  sodat  ek  op 
Potchefstroom  kon  bly.  Aan  die  begin  van  1953  moes  ons  egter  na 
Pretoria  verhuis. 

Daar  is  nou  nog  'n  paar  mense  in  die  gemeente  wat  hierdie  dinge 
meegemaak  het.  Ons  dink  nog  steeds  terug  aan  daardie  tyd  toe  ons  almal 
nog  jonk  was  en  met  al  ons  krag  in  die  gemeente  van  die  Here  kon  werk. 

Vyftig  jaar  is  in  die  lewe  van  'n  mens  amper  ’n  leeftyd.  In  die  lewe  van  die 
kerk  van  Christus  is  dit  eintlik  net  'n  oomblik,  want  die  kerk  bly  staan  totdat 
Christus  aan  die  einde  van  die  tyd  weer  kom.  Die  kerk  bestaan  uit  sy  ge- 
meentes.  Die  lotgevalle  van  hierdie  wêreld  kan  'n  gemeente  selfs  laat 
verdwyn,  en  in  die  huidige  omstandighede  het  ons  dit  reeds  ervaar.  Maar; 
"Hou  Christus  self  sy  kerk  in  stand  - vergeefs  die  hel  se  woede!"  (Ges. 
218).  Die  vrugte  van  ons  arbeid  in  die  kerk  sien  ons  reeds  in  hierdie 
wêreld.  Die  ware  vrugte  pluk  ons  in  die  ewigheid. 

9.2  My  verblyf  te  Potchefetroom-Noord 
Ds.  Gert  Roos  verteL: 

Ek  het  nie  lank  in  Potchefstroom-Noord  gewerk  nie  - vanaf  April  1 953  tot 
Junie  1955.  Ek  het  toe  ’n  beroep  aanvaar  na  Zuurfontein  (Kempton  Park). 
Ons  het  langs  die  kerk  in  die  ou-gedaante  pastorie  gewoon  in  President- 
straat.  In  die  tyd  het  ons  nog  waterleibeurte  gehad  en  ons  kon  'n 
fiorerende  groentetuin  aan  die  gang  hou.  Die  Serfonteins  het  gesorg  vir 
kuikens  wat  later  lêhenne  geword  het.  Op  die  manier  kon  ’n  mens  voorsien 
in  die  baie  basiese  behoeftes.  Alles  het  bygedra  om  ons  verblyf  aldaar 
aangenaam  te  maak.  Baie  goeie  vriendskapsbande  het  ook  tot  stand 


Ds.  Gert  Roos,  toe  hy  van  1953  tot 
1955  Potchefstroom-Noord  se  derde 
predikant  was.  Tans  woon  hy  na  sy 
emeritasie  in  Middelburg, 
Mpumalanga. 

As  predikant  in  Potchefstroom- 
Noord  moes  jy  ook  die  studente 
bearbei  - as  deel  van  die  be- 
staande  gemeente.  Om  met  jong- 
mense  te  werk  was  altyd  prettig. 
Met  die  studentedienste  (gewoon- 
lik  saans)  is  die  kerk  volgepak.  By 
een  so  'n  diens  het  ’n  lagwek- 
kende  ding  gebeurl  Ek  het  'n 


gekom  - sommige  tot  vandag  toe. 

Foxterrierhondjie  gehad  wat  altyd  saam  met  my  kerk  toe  gegaan  het.  Sy 
plek  was  saam  met  my  op  die  kansel.  Tydens  die  hoofgebed  die  aand  in 
die  erediens  het  die  brakkie,  wat  onder  die  "globe"-stoel  sy  lêplek  gehad 
het  - begin  krap  en  byt  en  lek  aan  sy  lyf  om  allerlei  gejeuk  te  besweer  - 
met  taamlik  hoorbare  geluide,  só  erg,  dat  ek  'n  plan  moes  maak  om  die 
lawaai  te  keer.  Terwyl  ek  bid,  besluit  ek  om  agteruit  te  skop  na  die  brak. 
Ongelukkig  tref  ek  die  stoel  en  die  val  kletterend  onderstebo.  Die  brak 
skrik  so  groot,  dat  hy  vanaf  die  kansel  tot  tussen  die  ouderlinge  spring  en 
die  hasepad  kies.  'n  Steurnis!  Hy  het  nooit  weer  sy  plek  op  die  kansel 
ingeneem  nie. 

Dit  was  'n  tyd  van  skuld  betaal.  Ek  meen  ons  het  toe  £30  000  (R60  000) 
op  die  kerkgebou  geskuld  en  dit  het  broekskeur  gegaan.  Ek  het  selfs  - 
met  toestemming  - by  die  Moedergemeente  gekollekteer  vir  die  skuld.  By 
almal  waar  ek  gekom  het,  is  ek  baie  goed  ontvang.  Omstandighede  het 
meegewerk  dat  ek  in  1 955  'n  beroep  na  Zuurfontein  aangeneem  het. 

Vandag  is  ek  'n  afgetrede  predikant.  Ek  woon  te  Middelburg,  Mpumalanga. 

In  Februarie  1986  het  ek  my  emeritaat  aanvaar,  na  44  jaar  diens  as 
aktiewe  bedienaar  van  die  Woord.  Van  die  teëspoede  op  my  pad  wil  ek 
liewer  swyg.  Eintlik  preek  ek  amper  elke  Sondag  nog  in  ons  omgewing. 
So  bly  ek  betrokke  by  ons  kerk  en  sy  werk  en  dit  verskaf  my  groot 
vreugde,  ondanks  my  80  jare! 

Ek  wens  die  gemeente  Potchefstroom-Noord  baie  geluk  met  haar  vyftigste 
verjaarsdag,  en  bid  haar  toe  krag  en  sterkte  en  geestelike  groei  deur  die 
genade  van  Bo.  Mag  u ryklik  geseën  word  op  die  pad  vorentoe. 

Wees  gegroet 
Ds.  Gert  JJ  Roos 

9.3  Dr.  Rina  van  Zijl  het  namens  haar  ma,  mev.  Bierman,  laat  weet  dat 
sy  die  gemeente  gelukwens  met  die  mylpaal. 

9.4  Prof.  Theo  en  mev.  Tienie  Koekemoer: 

(Januarie  1968  tot  einde  1977) 

Vir  nagenoeg  tien  jaar  was  dit  ons  voorreg  om  in  Potchefstroom-Noord  te 
werk,  die  langste  wat  ons  ooit  in  'n  gemeente  vertoef  het.  Ons  was  ook 
gelukkig  om  'n  pastoriepaar  soos  ds.  en  mev.  Petrus  Bierman  op  te  volg. 
Afgesien  van  hulle  besondere  pastoraat  is  dit  tydens  hulle  bediening  dat 
die  skuld  op  die  sierlike  kerkgebou  grootliks  betaal  is. 

As  ek  my  oë  sluit  om  terug  te  dink  aan  ons  lang  loopbaan  van  veertig  jaar, 
is  dit  juis  die  gemeente  Potchefstroom-Noord  waaraan  ek  heel  dikwels 
moet  terugdink,  omdat  ons  'n  kwart  van  ons  loopbaan  daar  deurgebring 
het.  Dat  ons  deel  kon  word  van  'n  gemeente  in  die  ou  hoofstad  van 
Transvaal,  óók  deel  kon  word  van  die  behoudende  universiteits-atmosfeer, 
bly  onvergeetlik.  Dáár  het  twee  van  ons  kinders  gegradueer;  daar  het  ook 
my  vrou  vir  agt  jaar  aan  die  PU  vir  CHO  kon  doseer.  As  ons  na  al  die  jare 
vandag  Potchefstroom  binnery,  is  ons  moeilikheid  dat  ons  nie  by  al  ons 
vriende  kan  gaan  "huisbesoek"  doen  nie. 

Gedurende  ons  bediening  was  daar  geen  "hoogtepunte"  nie.  Ons  het  in  'n 
rustige  gemeente  kon  werk.  (Gedurende  tien  jaar  was  daar  slegs  twee  eg- 
skeidings  in  die  gemeente!)  Vir  my  as  predikant  was  elke  Sondag  'n 
"hoogtepunt"  in  die  sin  dat  dit  verkwikkend  was  om  byna  vol  kerke  te  sien, 
behalwe  gedurende  universiteitsvakansies.  Die  Studentegemeente  het 
eers  na  ons  vertrek  'n  eie  kerkgebou  kon  oprig.  Die  studentepredikant  en 
die  Noord-gemeente  se  predikant  het  die  kansel  gedeel.  As  predikant  was 
jy  altyd  bewus  van  die  groot  leierspotensiaal  wat  deur  die  Evangelie  besiel 
moet  word.  Die  geestelike  bearbeiding  van  die  twee  gemeentes  was  vir 
ons  as  bedienaars  van  die  Woord  die  een  en  die  al. 

Humoristiese  voorvalle?  Hieroor  sou  ek  'n  ellelange  hoofstuk  kon  skryf. 

Ek  noem  nooit  graag  name  nie,  maar  een  naam  moet  ek  uitsonder:  wyle 
ouderling  Herman  du  Toit  en  sy  goeie  gade,  tant  Hannie  (nog  in  lewe  in 
Bronkhorstspruit).  Sy  het  per  geleentheid  by  'n  koekbakkery  in  die 
pastoriekombuis  gesê  dat  op  haar  grafsteen  moet  ingegraveer  word:  "Hier 
rus  Hannie  net  tot  Herman  kom".  Hy  was  skriba  (het  ook  waargeneem  as 
kassier),  superintendent  van  kategese  en  koster,  uiters  bekwaam,  maar 
moenie  met  hom  en  sy  politiek  sukkel  nie.  Sy  studente  by  die  Onderwys- 
kollege  moes  hulle  storie  ken.  Ook  die  predikante  moes  lig  loop. 

Die  allermoeilikste  beslissina  wat  ek  manalleen  moes  neem,  was  by  ’n 
doopgeleentheid.  Drie  egpare  het  die  vorige  week  die  doopkategese  byge- 
woon.  Omdat  ek  die  doopkategese  al  die  jare  self  waarneem,  het  ek 
presies  geweet  watter  ouerpaar  voor  die  kansel  sal  verskyn.  Die  formulier 
het  ek  altyd  vir  die  hele  gemeente  voorgedra,  soos  'n  preek  en  die  doop- 
ouers  opgeroep  om  slegs  die  vrae  voor  die  kansel  te  beantwoord.  Dáárdie 
Sondagoggend  kom  die  drie  egpare  na  vore  ...  plus  'n  vrou  in  pikswart 
klere,  vroualleen.  Ek  het  die  vrou  nog  nooit  in  my  lewe  gesien  nie!  Moet 
ek  haar  terugstuur  banke  toe  met  die  opmerking  dat  sy  my  na  afloop  van 
die  erediens  moet  kom  spreek?  Ek  kan  tog  ook  nie  die  erediens  "verdaag" 
nie  tot  ek  weet  wie  en  vanwaar  sy  is?  Ek  besluit  om  ’n  sprong  in  die  duister 
te  doen  en  haar  kind  te  doop,  ongeag  die  gevolge.  Stuur  ek  haar  terug, 
kan  sy  aan't  huil  gaan  en  die  erediens  ontstig.  Die  doopouers,  ook  sy,  ant- 
woord  hoorbaar  "ja"  op  die  vrae.  En  ek  doop  ...  Toe  die  ouers  terugstap, 
fluister  ek  in  die  oor  van  die  ouderling  wat  langs  my  by  die  doopvont  staan 
dat  hy  haar  ná  die  erediens  moet  voorkeer  want  ek  MOET  haar  sien  in  die 
moederskamer.  Dit  het  hy  gedoen.  Wat  was  die  vrou  se  verbasing  groot 
toe  sy  vir  my  sê  dat  sy  met  ds.  Jordaan  alles  gereël  het.  Toe  ek  vir  haar  sê 
dat  ds.  Jordaan  die  N.G.predikant  daar  naby  is  en  dat  sy  haar  kind  in  die 
Herv.  Kerk  gedoop  het,  begin  sy  te  huil.  Sy  is  vreemd,  sy  is  'n  nuwe 
intrekker,  ens.  Ek  "troos"  haar  net  daar  en  sê  sy  moet  dadelik  na  ds. 
Jordaan  gaan  en  ek  bel  hom  oor  10  minute.  Na  10  minute  antwoord  my 
N.G.-kollega  die  telefoon  en  lag  heerlik.  Nee,  sê  hy,  as  jy  daardie  vrou 
teruggestuur  het  banke  toe  sou  sy  stuipe  gekry  het.  Die  ergste:  Sy  was  die 
enigste  doop-ouer  en  hy  het  die  formulier  verniet  gelees.  Die  vrou  was 
"weg"! 

Op  my  eerste  kerkraadsvergadering  het  ek  my  dilemma  verduidelik.  Binne 
enkele  minute  is  genotuleer  dat  die  kerkraad  keur  my  optrede  met  alge- 
mene  stemme  goed.  (My  Gereformeerde  kollega  het  egter  my  kop  gewas; 
dit  was  'n  tugwaardige  geval). 

Hier  in  Pretoria  waar  ons  afgetree  het  na  my  emeritaat,  het  ek  genoeg  tyd 
om  na  te  dink  oor  'n  loopbaan  waarvoor  ek  die  Kerk  lewenslank  dankbaar 
sal  bly.  Wat  ek  die  meeste,  die  allermeeste  mis,  is  nie  die  kateder  van  'n 
universiteit  nie,  maar  my  eje  kansel.  Ek  verlang  na  my  kansel! 

Ons  dank  aan  die  gemeente  Potchefstroom-Noord  dat  ons  tien  van  hulle 
vyftig  goue  jare  in  hulle  midde  met  soveel  toegeneentheid  behandel  is. 

Ons  wens  die  gemeente,  as  uitaeroepenes.  die  seën  van  die  Here  toe  om 
voluit  Kerk  te  kan  wees;  Kerk  beteken  "dit"  wat  aan  die  Here  behoort. 

Prof.  Theo  en  Tienie  Koekemoer 


9.5  Prof.  FJ  van  Zyl  skryf: 

Die  gedenkbladkomitee  het  ses  sake  aan  my  voorgelê  waaroor  hulle  een 
en  ander  sou  wou  vemeem  tydens  my  verbondenheid  aan  die  Gemeente 
as  predikant.  Die  eerste  punt  wat  genoem  word,  is  dienstydperk.  Toe  die 
brief  met  die  versoek  vir  'n  bydrae  in  die  beoogde  gedenkblad  my  so  'n 
dag  of  twee  voor  Kersfees  1 997  bereik,  was  ek  aangenaam  verras  en  het 
ek  gevlei  gevoel.  Maar  toe  ek  so  kort  voor  die  einde  van  die  brief  die 
versoek  lees  dat  die  bydrae  nie  later  as  5 Januarie  1998  verwag  word  nie, 
het  ek  by  myself  gedink:  hierdie  kort  tydjie  wat  my  gegun  word  om  te 
reageer  hou  seker  verband  met  my  kort  dienstydperk  van  slegs  vyf  jaar. 
Na  raadpleging  van  een  van  die  ou  Almanakke  was  ek  nie  net  verlig  nie, 
maar  aangenaam  verras  dat  ek  in  die  ry  van  gesalfdes  voor  my,  derde 
staan.  Daarby  beteken  my  vyf  jaar  een  tiende  van  die  totale  bestaanstyd 
van  die  gemeente.  En  een  tiende  is  mos  wat  in  die  Ou-Testamentiese 
bedeling  van  die  gelowige  Jood  verwag  is  vir  die  instandhouding  van  die 
tempeldiens.  Aangesien  ek  nie  beskik  oor  enige  interessante  staaltjies, 
wat  ook  op  die  lys  van  sake  voorkom  waarvan  die  gedenkbladkomitee 
graag  sou  wou  vemeem,  sal  ek  nou  maar  skertsend  voortgaan  in  die  trant 
van  die  eentiende  en  die  aandag  daarop  vestig  dat  die  twee  voorgangers 
met  'n  dienstydperk  omtrent  twee  keer  langer  as  my  eie,  sterk  herinner 
aan  die  Roomse  leer  van  oortollige  goeie  werke. 


Prof.  Frans  van  Zyl  het  nadat  hy  as 
hoogleraar  aan  die  Universiteit  van 
Pretoria  geëmerrteer  het,  die  beroep 
aangeneem  as  predikant  in 
Potchefstroom-Noord.  Hy  was  vanaf  1979 
tot  1983  hier.  Na  die  ooriye  van  sy  vrou  in 
1997,  woon  hy  tans  in  Pretoria 

Die  volgende  t\wee  sake;  mooi  herinneringe  en  besondere  hoogtepunte, 
vra  'n  emstiger  benadering  en  ek  wil  hulle  liefs  as  ’n  eenheid  behandel.  Ek 
is  altyd  onrustig  oor  hoogtepunte,  want  wat  in  ons  oë  na  hoogtepunte  lyk, 
kan  in  ewigheidslig  maklik  laagtepunte  wees,  en  omgekeerd.  Wat  vir  my 
'n  hoogtepunt  en  aangename  herinnering  bly,  is  die  bevestiging,  intrede  en 
keurig-hartlike  ontvangs  daama  vir  my  en  my  vrou.  Die  onverwagte  be- 
roep  na  Potchefstroom-Noord  na  aftrede  by  die  Universiteit,  het  ons 
beskou  as  'n  Godgegewe  geleentheid  om  nog  in  die  rype  jare  diensbaar  te 
wees  in  die  kerk  van  die  Here.  Reg  beskou  is  elke  Sondag  se  eredienste 
die  hoogtepunte  van  elke  week.  So  'n  hoogtepunt  was  ook  die  periodieke 
erediens  wanneer  die  minder  "ryk  beskenktes"  van  Witrand  saam  ver- 
gader  het  rondom  die  Woord.  Die  opgewondheid  voor  die  koms  van  die 
dominee  en  sy  vrou  en  die  entoesiastiese  gegroet  by  hulle  vertrek,  bly  'n 
heerlike  herinnering.  Maar  nog  heerliker  as  dit  is  die  wete  dat  die  Gees 
van  God  die  toegange  ken  tot  elke  mens  se  hart  waaroor  die  beste 
prediker  nie  beskik  nie.  En  hoe  kan  'n  mens  ooit  die  harde-aangename  en 
aangenaam-harde  worsmakery  voor  elke  basaar  vergeet,  in  die  goed 
toegeruste  "slaghuis"  van  die  baas  van  Boskopplaas?  Ag  'n  mens  kan 
maar  net  jou  oë  sluit  dan  sien  jy  retrospektief  'n  hele  parade  verby 
marsjeer;  oues  en  jonges,  dosente,  onderwysers  en  oudonderwysers,  ou 
skoolmaats,  dokters,  troue  vriende,  gewaardeerde  kennisse  ...  eintlik  het 
die  vyf  jaar  te  gou  verbygegaan. 

Dis  tog  ironies  dat  nadat  die  verpligte  sandjies  van  my  dienstydperk  in 
Potchefstroom-Noord  uitgeloop  het,  ek  nog  sewe  jaar  lank  'n  kleiner 
Randse  gemeente  versorg  het.  Met  my  afskeid  van  die  gemeente  Welte- 
vreden  het  ek  vir  die  derde  keer  en  finaal  uitgetree  en  alhoewel  ons  reeds 
lidmate  van  die  gemeente  Montana  was,  kon  ons  nou  eers  werklik 
"meelewende"  lidmate  word.  Ons  het  rustig  gelukkig  en  tevrede  in  ons  huis 
gewoon  nie  ver  van  drie  van  ons  vier  dogters  nie.  My  vrou  het  voortge- 
gaan  met  haar  groot  liefde  vir  borduurwerk  en  ons  huis  verder  daarmee 
versier.  Ek  kon  teologiese  werke  lees  waarvoor  ek  voorheen  nie  tyd  gehad 
het  nie.  Met  die  skielike  heengaan  van  my  vrou  op  27  Maart  het  die  jaar 
1997  vir  my  'n  "treur  en  trane"-jaar  geword  met  ontsettende  ontwrigting. 
Omstandighede  het  egter  so  verander  dat  ek  weer  rustig  in  my  huis,  goed 
versorg,  kan  woon.  Deur  die  genade  van  die  Goeie  Vader  beskik  ek  nog 
oor  goeie  gesondheid  na  liggaam,  gees  en  verstand,  sodat  ek  nog 
selfstandig  rondbeweeg  en  in  staat  is  om  emstig  met  boeke  besig  te  wees. 

In  die  winter  beoefen  ek  op  beperkte  skaal  nog  my  geliefde  sport  en  of 
Feel  Visser  dit  nou  wil  glo  of  nie,  op  drie  en  tagtig  het  ek  nog  so  te  sê  'n 
"trofee"-koedoe  platgetrek. 

Ten  slotte,  my  hartlike  gelukwensing  aan  die  predikantspaar,  kerkraad  en 
gemeente  met  die  vyftigste  verjaarsdag  van  Potchefstroom-Noord.  Die 
wêreld  waarin  ons  in  die  huidige  tydsgewrig  leef,  sou  maklik  beskryf  kan 
word  as  'n  wêreld-in-oorgang.  Oor  twee  jaar  sal  die  twintigste  eeu 
oorgaan  in  die  een  en  twintigste  n.C.  - die  tweede  millenium  in  die  derde. 
'n  Ou  era  is  besig  om  oor  te  gaan  in  'n  nuwe,  die  modeme  in  die 
postmoderne.  'n  Ou  wêreldorde  is  besig  om  plek  te  maak  vir  'n  nuwe.  Ou 
bedelings  op  die  gebied  van  politiek,  ekonomie,  sosiaal-maatskaplike 
lewe,  regeringsvorme  en  so  meer  is  besig  om  oor  te  gaan  in  nuwes.  Wat 
dit  alles  inhou  voel  ons  al  meer  aan  eie  lyf  in  eie  land.  In  sulke 
oorgangstye  wanneer  afskeid  geneem  moet  word  van  baie  ou  bekende 
dinge  en  jy  nie  seker  is  wat  die  toekoms  alles  in  die  skoot  hou  nie,  word  'n 
mens  gekwel  deur  'n  gevoel  van  onveiligheid,  onsekerheid  en  onrus.  Dis 
in  sulke  tye  dat  'n  mens  soek  na  'n  woord,  'n  waarheid,  ’n  persoon  wat 
sterk  en  betroubaar  is.  So  'n  woord,  'n  waarheid  en  'n  persoon  het  ons  in 
die  evangelie,  in  God  en  'n  goeie  naam  vir  die  WOORD  want  dit  handel 
oor  die  lewende  Jesus  Christus,  die  ewige  Woord  en  Waarheid  wat  ware 
God  en  ware  mens  is.  Jesus  Christus  lewe  ook  in  hierdie  oorgangstyd  en 
oorgangswêreld.  Hy  hoor  en  sien  en  weet  en  praat  en  handel  en  help.  In 
Hom  het  die  groot  oorgang  van  wesenlike  belang  reeds  plaasgevind,  die 
oorgang  van  die  dood  na  die  ware  en  ewige  lewe.  Met  sy  dood  is  ons  as 
mens  van  wonde  in  Hom  doodgemaak,  en  al  bly  ons  nog  altyd  sondaars, 
het  God  vir  altyd  Sy  rug  gedraai  op  daardie  ou  mens.  Toe  Jesus  Christus 
opgestaan  het  uit  die  dood  het  Hy  ons  op  pad  gesit  na  die  nuwe,  die  ewige 
lewe  wat  die  opgestane  Jesus  reeds  vir  ons  en  in  ons  plek  in  ontvangs 
geneem  het  en  wat  ons  gaan  ontvang  wanneer  Hy  weer  kom.  Mag  die 
prediking  en  alles  wat  u gemeente  in  die  toekoms  na  hierdie  vyftig  jaar 
verrig,  verlangend  en  hoopvol  gerig  wees  op  hierdie  toekoms,  gedra  deur 
die  bede:  Maranata,  kom,  Here. 

Sterkte  en  groete 

FJ  van  Zyl 

9.6  Ds.  Grobler  vertel 


Snaakse  insidente  het  daar  baie  gebeur  in  die  veertien  jaar  van  sy  be- 
diening  in  Potchefstroom-Noord,  sê  ds.  Gerrie  Grobler,  maar  die  meeste 
mense  leef  nog  en  hy  kan  dit  darem  nie  ten  koste  van  hulle  vertel  nie. 

Tog  onthou  hy  vir  tannie  Ragie  Bloem,  een  van  die  susters  wat  'n  legende 
was  in  die  gemeente.  Tant  Ragie  het  ’n  regop  Fiat-karretjie  gehad.  Haar 
manier  van  bestuur  was  gevaarliker  as  enige  student,  sê  hy.  Die  motor 
het  geen  rigtingwysers  gehad  nie  en  sy  het  ook  nie  daarin  geglo  om  te 
kenne  te  gee  dat  sy  gaan  draai  nie.  Boonop  het  sy  in  die  middel  van  die 
pad  gery  en  in  enige  rigting  gedraai,  of  daar  nou  verkeer  om  haar  was  of 
nie.  Dat  sy  stil  in  haar  eie  bed  oorlede  is,  is  net  genade. 

Tant  Ragie  was  jarelange  sekretaresse  van  die  NHSV,  voeg  mev.  Grobler 
by.  Met  basaars  is  daar  in  haar  piepklein  huisie  kleinkoekies  gebak.  Die 
susters  het  om  die  eetkamertafel  gesit  en  gehelp,  maar  tant  Ragie  het  die 
meeste  van  die  werk  self  gedoen.  Die  afgeweegde  pakkies  koekies  is  dan 
in  haar  spaarkamer  op  die  bed  gepak  en  sy  het  dit  self  aangery  kerk  toe. 
Na  die  basaars  was  hulle  skaars  tuis  of  tant  Ragie  bel  om  te  rapporteer 
hoeveel  geld  sy  gemaak  het  met  die  koekies. 

Die  dood  van  Petrus  Tlotleng,  die  faktotum  wat  van  1957  af  by  die  kerk 
gewerk  het,  was  'n  gevoelige  slag  vir  die  gemeente.  Petrus  was  enig  in  sy 
soort,  'n  man  wat  meer  werk  in  'n  dag  kon  inpas  as  die  meeste  ander 
mense  en  sy  gelyke  kon  hulle  nog  nie  vind  nie. 

Ds.  Grobler  vertel  dat  Petrus  die  eerste  dag  van  sy  aankoms  in  Potchef- 
stroom  hom  by  die  pastorie  kom  haal  het  en  hom  na  die  konsistorie 
geneem  het.  Hy  het  die  foto's  van  die  oudpredikante  (omtrent  almal)  met 
wie  hy  saamgewerk  het  een  vir  een  uitgewys  en  gesê.  "Ek  het  by  hulle 
gewerk.  Ek  ken  hierdie  plek  en  hierdie  mense.  As  jy  enigiets  wil  weet,  vra 
vir  my." 

Bo  en  behalwe  sy  werk  by  die  kerk  het  hy  ook  middae  na  werk  in  een  van 
die  gemeentelede  se  tuin  gewerk.  Petrus  is  dood  toe  hy  een  middag  na 
werk  met  sy  fiets  huis  toe  gery  het  en  deur  ’n  motor  raakgery  is. 

In  die  meer  onlangse  geskiedenis  praat  die  Groblers  met  groot  vreugde 
oor  die  gemeentekampe  en  belowe  dat  daar  vanjaar  weer  een  gaan  wees. 

Gemeentekampe,  die  katkisasiekampe  en  die  bejaardesorgtoere  is  alles 
nuutjies  wat  in  hulle  tyd  die  eerste  keer  plaasgevind  het. 

Natuurlik  was  die  kampkonserte  skreeusnaaks,  maar  die  beste  was  die 
Greylings  en  Pretoriuse  se  opvoering  van  die  "Ballade  van  die  Onwillige 
Prins  en  Prinses"  en  die  Coetzees,  Gerhard  en  Comel,  se  "Laat  my  langs 
die  mielielande  wandel". 

Op  'n  emstiger  noot  sê  ds.  Gerrie  dat  hy  by  een  van  die  gemeentekampe 
onder  die  indruk  gekom  het  van  die  absoluut  verbasende  betrokkenheid 
en  insig  van  die  jong  gemeentekinders  by  geloofsake. 

9.7  Ds.  Willem  Sauer  het  ook  geskakel  na  aanleiding  van  die  versoek 
tot  'n  bydrae.  Ds.  Sauer  was  vanaf  Januarie  1993  tot  Augustus  1986  weer- 
magkapelaan,  en  voor  dit  dienspligkapelaan.  Hy  was  die  laaste  weermag- 
kapelaan  wat  die  gemeente  gehad  het. 

Een  van  die  insidente  wat  hy  sommer  dadelik  onthou  was  toe  'n  promi- 
nente  oud-lidmaat  van  die  gemeente  een  dag,  terwyl  hy  preek,  opstaan  en 
sê  sy  preek  is  nie  'n  preek  nie,  dis  'n  lesing.  Dit  was  glo  té  verstaanbaar. 

Een  van  die  hoogtepunte  was  die  Bybelstudiegroep  wat  op  'n  Sondagaand 
na  kerk  tot  stand  gekom  het. 


10. 


Sedert  die  NHSV  se  stigting  op  die  vierde  Oktober  1946  het  die  vereniging 
deur  die  jare  heen  van  krag  tot  krag  gegaan.  Die  tak  het  aanvanklik,  nog 
voor  die  stigting  van  die  gemeente,  as  subtak  van  die  gemeente  van 
Potchefstroom  tot  stand  gekom.  In  die  NHSV  word  met  blymoedigheid 
gewoeker  om  'n  seën  en  sieraad  vir  ons  Hemelse  Vader,  ons  gemeente 
en  die  Nederduitsch  Hervormde  Kerk  te  wees. 

Die  NHSV  poog  deur  al  die  jare  om  gebalanseerd  die  NSHV  doelstellings 
en  die  laaste  jare  ons  nuwe  missie,  uit  te  leef.  Die  jaarprogram  word 
ingerig  rondom  'n  spesifieke  doelwit.  Vergaderings  en  byeenkomste 
handel  administratiewe  sake  af  en  bied  aan  vrouelidmate  'n  wye  ver- 
skeidenheid  geestelike  en  opvoedkundige  toerusting.  Hoewel  die  aktiewe 

ledetal  gedaal  het,  doen  dit  geen  afbreuk  aan  effektiewe  werksaamhede 
nie. 

Daar  bestaan  noue  skakeling  tussen  die  NHSV  en  die  kerkraad.  In  be- 
planning  van  gemeentlike  aktiwiteite  loop  ons  hand  aan  hand.  Die 
afgelope  jare  het  die  NHSV-bestuur  en  die  finansiële  kommissie  ge- 
samentlike  fondsinsamelingsprojekte  geloods. 

Gedurende  die  jare  1973  tot  1984  was  die  wyse  van  fondsinsameling 
spyseniering  vir  huweliksonthale  en  die  NHSV  het  uitgeblink  met 
keurigheid.  Die  kombuis  en  dameskleedkamers  is  verfraai  om  vandag  nog 
'n  gesellige  atmosfeer  te  skep. 


NHSV-BESTUUR  1997-1998 

VOOR:  Mew.  Lettie  Bosman  (tesourier),  Grace  Grobler  (voorsitter)  en  Sanet 
Hum  (vise-voorsitter) 

AGTER:  Mew.  Nellie  Prinsloo,  Sannie  van  den  Berg,  Drienie  Sutheriand  (vise- 
sekretaris),  Anna  Pienaaren  Gerda  de  Gier  (vise-tesourier). 

Sedert  1984  het  die  NHSV  ’n  paar  groot  projekte  geïnisieer  en  grootliks 
gefinansier.  Die  moederskamer  wat  in  die  kerk  ingebou  is,  het  die 
moeders  en  kinders  meteens  deel  van  die  gemeente  gemaak.  Toe  die  ou 
pyporrel  nie  meer  sy  werk  kon  doen  nie,  kon  die  NHSV  bydra  tot  die 
aankoop  van  'n  digitale  orrel. 

Die  bou  van  'n  saal  was  'n  bevredigende  aktiwiteit  wat  deur  die  gemeente 
self  behartig  is.  Hier  het  een  van  ons  lede,  Gerda  de  Gier,  met  moti- 
verende  saamwerk  met  die  manne,  self  met  die  troffel  en  op  die  leer, 
gewys  ons  vroue  bak  nie  net  koekies  nie.  Die  saal  is  heerlik  nuttig  vir  al 
ons  gemeentelike  behoeftes,  maar  die  vroue  brand  om  die  plafon,  vloer  en 
verfraaiing  ook  af  te  handel.  Ons  glo  dat  dit  voor  die  volgende  fees  sal 
geskied. 

Vir  baie  jare  is  daar  in  die  gemeente  twee  basaars  gehou  waarvan  die 
Mei-basaar  die  NHSV-basaar  was.  Die  behoefte  aan  meer  fondse  vir  die 
gemeente  het  oor  die  afgelope  paar  jaar  daartoe  gelei  dat  die  grootskaalse 
koeksistersbak  die  NHSV-projek  geword  het.  Daar  word  nou  jaarliks 
ongeveer  7 000  pakkies  koeksister  by  26  geleenthede  gebak.  Die  wonder- 
likste  van  hierdie  projek  is  dat  daar  soveel  gemeentelede  saamwerk. 
Ondermeer  lewer  ds  Grobler  en  agt  ander  manne  'n  onmisbare  bydrae. 

Die  NHSV  is  daadwerklik  betrokke  by  bejaardesorg.  As  voogtak  is  ons 
aktief  betrokke  by  Marie  Oosthuizen  Monument  Tehuis  op  Parys,  asook  by 
ons  plaaslike  Ons  Hulde  Tehuis  vir  Bejaardes.  By  albei  tehuise  lewer  ons 
'n  bydrae  tot  die  onderhoud  van  een  inwoner. 


48 


Halfeeufees 


In  gemeenteverband  ondersteun  die  NHSV  die  Diensgroep  vir  bejaardes 
wat  besonder  aktief  is  ten  opsigte  van  die  groot  aantal  bejaardes  in  die 
gemeente. 

Sedert  die  NHSV  in  1994  ’n  nuwe  baadjie  aangetrek  en  die  nuwe  missie 
geïmplementeer  is,  het  die  NHSV  onder  aanvoering  van  die  predikants- 
vroue,  Elize  Sauer  en  Grace  Grobler,  die  slagspreuk  "NHSV  dinamies  in 
praktyk"  toegepas  op  die  NHSV  as  inisieerder  van  vrouebetrokkenheid  in 
die  gemeente.  Met  die  energieke  leiding  van  mev.  Grobler  met  haar 
dinamiese  en  praktiese  lewensbeskouing  het  die  werksaamhede  van  ge- 
meente  vroue  die  afgelope  twee  jaar  fenomenaal  toegeneem  in  terme  van 
samewerking  van  die  meeste  gemeentelede  in  gemeentelike  aktiwiteite. 
Wyksgroepe  het  tot  stand  gekom  en  alle  funksies  en  projekte  word  deur 
die  NHSV-bestuur  en  wykgroepleiers  georganiseer.  Die  effektiwiteit  kan 
toegeskryf  word  aan  die  bekwame  leiding  van  wykgroepleiers  met  die 
samewerking  van  elke  samewerkende  gemeentevrou. 

Die  bestuur  en  NHSV-lede 

Deur  die  jare  is  die  NHSV  geseën  met  vroue  wat  in  geloofëvertroue  on- 
baatsugtige  diens  aan  die  kerk  gelewer  het.  Ten  opsigte  van  die  bestuur 
kan  die  volgende  name  genoem  word: 

As  voorsitters  is  leiding  gegee  deur  mev.  Tienie  Koekemoer  en  daarna 
mev.  Neelsie  van  Zyl.  Hulle  is  bygestaan  deur  suster  Martie  Visser  (1978- 
1990),  wat  tydens  die  afwesigheid  van  predikantspare  die  NHSV  gelei  het 
om  bekwaam  voort  te  gaan  met  hul  werksaamhede.  Sedert  1 984  is  mev. 
Grace  Grobler  voorsitter.  Sy  is  van  tyd  tot  tyd  afgelos  deur  mew.  Martie 
Visser  en  Elize  Sauer. 

Ons  voorsitters  het  ook  in  die  NHSV-hoofbestuur  hul  plek  volgestaan. 
Mew.  Koekemoer,  Van  Zyl  en  Grobler  dien  vir  baie  jare  as  hoofbe- 
stuurslede.  Mev.  Van  Zyl  dien  ook  as  sekretaris  en  mev.  Grobler  as  hulp- 
sekretaris  van  die  hoofbestuur.  Mev.  Grobler  het  sedert  1984  vier  op- 
leidingskursusse  vir  predikantsvroue  aangebied  en  as  sameroeper  opge- 
tree  van  die  waardevolle  "Handleiding  vir  predikantsvroue  en  NHSV- 
besture",  asook  die  splintemuwe  rigtinggewend  "Toerustingspakket"  van 
die  NHSV. 

Mev.  RSM  Bloem  (tannie  Ragie)  het  van  1958  tot  1984  as  sekretaris  'n 
onmisbare  indruk  gemaak  met  haar  toegewyde  stiptheid.  Hierna  lewer 
Babs  Broodryk  en  Magda  Pretorius  positiewe  bydraes.  Mev.  Ria  Riekert, 
wat  ook  'n  NHSV-hoofbestuurslid  was,  dien  nie  net  as  tesourier  van  1967 
tot  1991  nie,  sy  is  ook  'n  waardige  dame  na  wie  se  mening  ons  altyd  kon 
luister.  Mev.  Lettie  Bosman  neem  die  NHSV-geldsake  by  haar  oor  en  met 
haar  leuse  van  "dis  teen  die  wet  om  iets  van  die  kerk  te  bedank"  weet  ons 
ons  finansiële  situasie  is  veilig. 

Vanaf  1974  tot  1998  dien  die  volgende  dames  in  die  bestuur: 

Lettie  Pienaar  (Sekretaris)  1974-1984;  Leslie  van  Niekerk  (Tesourier) 
1974-1991;  Babs  van  Rensburg;  Niekie  Grobler;  Mienie  Schmidt;  Miena 
Pretorius;  Mienie  Frey;  M.  van  Niekerk;  Petro  de  Lange;  Santa  Els; 
Bessie  Fouché;  E.  van  Staden;  Marie  Dreyer;  J.  Muiler;  Babs  Broodryk; 
Hantie  van  Rensburg;  Sannie  van  der  Berg;  Eugené  du  Plooy;  Nellie 
Minnaar;  Mien  Greyvenstein;  Susan  Ruthven;  Linda  Serfontein;  Rosie 
Botha;  Engela  Steyn;  Elzetta  Vledder;  Gerda  de  Gier;  Annatjie  Huyzers; 
Magda  Pretorius;  Anna  Pienaar;  Sanet  Hum;  Hantie  Booysen;  Suzie 
Visser;  Nellie  Prinsloo;  Drienie  Sutherland. 


11. 


Ten  tye  van  die  halfeeuviering  is  Potchefstroom-Noord  in  die  bevoorregte 
posisie  om  nog  van  sy  stigterslede  as  lidmate  van  die  gemeente  te  hê.  In 
die  afgelope  jare  het  oom  Feel  Visser  oor  elkeen  in  NOORDNUUS  'n  ietsie 
geskrywe.  Hier  volg  'n  kort  opsomming  om  hulle  bekend  te  stel  en  ook  om 

die  gemeente  se  dankbaarheid  en  erkenning  uit  te  spreek  vir  wat  hulle 
deur  die  jare  vir  die  gemeente  beteken  het. 

11.1  Oom  Jan  van  Rooyen 

Oom  Jan  is  ten  tye  van  die  skrywe  van  hierdie  gedenkblad  die  oudste 
lidmaat  van  die  gemeente.  Hy  sal  DV  op  20  Mei  1998  93  jaar  oud  word  en 
woon  al  die  jare  nog  in  dieselfde  huis  in  Von  Wiellighstraat. 

11.2  Die  Strydombroers,  Johnnie,  Dawie  en  Banie 

Johnnie  het  as  diaken  van  die  Moederkerk  met  stigting  van  ons  gemeente 
oorgekom.  Na  'n  lang  ruk  op  Sasolburg,  verhuis  hy  weer  in  1994  na 
Vyfhoek  en  alhoewel  hy  binne  die  gemeentegrense  woon,  is  hy  by  'n 
ander  gemeente  ingeskakel. 

Dawíe  Strydom  is  'n  voorslagboer  wat  in  1952  tot  diaken  verkies  is  en 
later  ouderling  geword  het  en  eers  onlangs  uit  die  amp  getree  het.  Dawie 
het  baie,  baie  jare  gelede  die  vleisgeneraal  vir  die  slag-  en  vleisbewerking 
van  die  gemeente  geword.  Dit  was  vir  sy  helpers  deurgaans  'n  genot  en 
plesier  om  saam  met  hom,  gewoonlik  vir  twee  dae,  vleis  te  bewerk  en 
wors  te  stop.  Hy  en  sy  vrou,  Gerty,  het  in  1996  vir  die  kerk  'n  koelkamer 
geskenk  wat  in  die  saal  geïnstalleer  is. 

Banie  en  Joey  Strydom  is  'n  egpaar  wat  beide  stigterslede  van  die 
gemeente  is.  Joey,  'n  nooi  Pretorius,  was  een  van  die  eerste  katkisante 
wat  die  gemeente  gehad  het.  Sy  het  in  1948  belydenis  van  geloof  afgelê 
en  is  destyds  deur  Banie  se  moeder  aan  hom  voorgestel.  Hy  het  die  eer 
gehad  om  haar  na  en  van  die  katkisasie-klasse  by  die  Laerskool  Mooirivier 
te  vergesel.  Banie  was  in  1948  een  van  die  eerste  verkose  diakens  van 
die  gemeente  en  hy  het  in 

die  sestigerjare  ouderling  geword.  Vanaf  1975  is  hy  skriba  vir  registrasie 
en  het  onder  andere  as  voorsitter  van  die  ouderlingevergadering  gedien. 
Tans  is  hy  ook  die  ouderling  wat  nuwe  intrekkers  versorg. 

In  Julie  1995  ondergaan  hy  'n  noodoperasie  na  hy  'n  aneurisme  aan  sy 
aorta  ontwikkel  het.  Na  die  operasie  herstel  hy  dermate  dat  hy  weer  eens 
'n  aktiewe  lid  van  die  kerkraad  kon  word. 

Sy  seun,  Wiilie,  is  tans  ook  'n  ouderling  in  die  gemeente. 


7"wee  stígterslede  wat  oorbaie  jare 
vir  die  gemeente  baie  beteken  het,  is 
br.  Dawie  Strydom  en  sy  broer,  oudl. 
Banie  Strydom.  Br.  Dawie  Strydom 
ívas  jare  lank  die  man  wat  die  septer 
geswaai  het  oor  die  vleiswerkery  vir 
basaars  en  het  boonop  baie  jare  in 
die  kerkraad  gedien.  Oudl.  Banie 
Strydom  is  steeds  kerkraadslid  en 
skriba  vir  registrasie. 


11.3  Oom  Josua  Joubert 

Hierdie  voormaiige  skoolhoof  van  die  Laerskool  Mooirivier  word  deur  oom 
Feel  beskryf  as  'n  presiese  en  vlytige  ouderling.  Hy  het  ook  baie  kere  vir 
die  ouderlinge  by  herhaling  voorgelig  oor  die  prosedure  wat  'n  ouderlinge 
in  die  bediening  van  sy  wyk  moes  volg.  As  daar  probleme  in  sy  wyk  voor- 
gekom  het,  het  hy  dit  onmiddellik  aandag  daaraan  gegee  en  dit  opgelos. 

11.4  Oom  Piet  en  tant  Theun  Serfontein 

Hierdie  egpaar  het  baie  jare  'n  tasbare  bydrae  tot  die  fisiese  welsyn  van 
die  gemeente  gelewer.  Oom  Piet  het  onafgebroke  vanaf  ongeveer  1945  vir 
baie  jare  op  die  finansiële  kommissie  van  die  gemeente  gedien. 

Met  die  bou  van  die  kerk  in  1951  het  die  gemeente  gesukkel  om  'n  lening 
te  bekom  en  het  oom  Piet  etlike  duisende  ponde  aan  die  gemeente 
voorgeskiet.  Daar  is  ook  ooreengekom  dat  die  Serfonteins  terwyl  die  kerk 
gebou  word,  gelyktydig  vir  hulle  'n  huis  in  van  der  Hoffweg  sou  bou,  sodat 
die  bouers  altyd  sou  kon  voortgaan  as  iets  iewers  by  een  van  die  geboue 
sou  haper. 

Tant  Theun  was  die  eerste  voorsitter  van  die  NHSV.  Sy  het  ook  die  eerste 
kanselkleed  geskenk  en  'n  volle  R50  (£25)  aan  tant  Dollie  Schutte  betaal 
vir  die  borduurwerk.  Met  pannekoek,  koeksisters  en  basaarwors  is  baie 
geld  ingesamel  en  'n  groot  deel  van  die  kerkbouskuld  gedelg.  Hieraan  het 
die  Serfonteins  met  oorgawe  meegedoen. 

11.5  Tant  Lettie  de  Bruyn 

Min  reisigers  wat  vandag  met  die  Carletonville-pad  ry  sal  weet  dat  die 
waters  van  die  Boskopdam  tans  die  plaas  bedek  wat  aan  tant  Lettie  se 
man,  oom  Johan  de  Bruyn,  behoort  het.  Tydens  die  vroeë  jare  van  die 
gemeentebasare  is  daar  ook  gekookte  etes  voorsien.  Tant  Lettie  het  dit 
tuis  voorberei  op  die  plaas.  Oom  Johan  was  sy  lewe  lank  diaken  en  wou 
nooit  hê  dat  hy  bevorder  word  tot  ouderling  nie. 

11.6  Hester  (Pienaar)  Erasmus  onthou  oom  Feel  uit  sy  jong  dae 
as  'n  pragtige  hubare  dame  wat  altyd  keurig  en  netjies  uitgedos  was.  Met 
elke  haartjie  op  sy  plek  het  dit  gelyk  asof  sy  pas  uit  'n  dameshaarsalon 
gestap  het.  Sy  en  Leon  Erasmus  is  later  getroud. 

11.7  Daan  Oosthuizen  was  'n  derdejaar  B.Sc.-student  met  die 
stigting  van  ons  gemeente.  In  1948  en  '49  het  hy  kategese  gehou.  Na  sy 
studie  verlaat  hy  die  gemeente  tot  in  1972  toe  hy  'n  pos  aan  die 
Potchefstroomse  Onderwyskollege  aanvaar  het.  Hy  het  in  die  tyd  van  ds. 
Theo  Koekemoer  se  bediening  gedien  as  ouderling  vir  onder  meer  die 
Militêre  Basis  en  die  koshuise  van  die  Hoërskool  JJ  Pienaar.  Later  was  hy 
by  die  Studentegemeente  ouderling.  Hy  was  'n  goeie  middelafstandatleet 
en  later  atletiek-  en  rugbyskeidsregter.  Na  13  jaar  by  die  Onderwyskollege 
het  hy  afgetree. 

11.8  Lettie  Bosman,  tans  hulp-kassier  van  die  gemeente  en  jarelange 
tesourier  van  die  NHSV,  het  as't  ware  in  die  gemeente  grootgeword.  Met 
afstigting  was  sy  'n  kleuter.  Sy  het  hier  gekatkiseer  en  belydenis  van 
geloof  afgelê  en  is  getroud  met  Piet  Bosman.  Lettie  was  jare  lank  en  bly 
nog  steeds  een  van  die  groot  staatmakers  van  die  gemeente. 

11.9  Mev.  Harriëth  Naude  is  een  van  die  stigterslede  wat  nie  net 
die  gemeente  sien  groei  het  nie.  Sy  woon  ook  al  die  jare  in  dieselfde  huis 


53 


Halfeeufees 


in  Wilgenstraat  en  het  gesien  hoe  die  gedeelte  van  die  gemeente  gegroei 
het  van  'n  landelike  omgewing  waar  die  inwoners  se  beeste  nog  saans 
van  die  weiding  naby  die  Wasgoedspruit  gehaal  is  om  gemelk  te  word  en 
soggens  weer  soontoe  geneem  is. 


12.  (9en  Slotte 

Die  gemeente  begin  sy  tweede  halfeeu  met  517  lidmate  waarvan  402 
belydende  lidmate  is.  Hierdie  getal  het  van  1994  alleen  gekrimp  vanaf  655 
lidmate  waarvan  483  belydende  lidmate  is. 

Tog  kan  die  werk  van  die  Here  nie  in  terme  van  getalle  gemeet  word  nie 
en  is  dit  nie  vir  ons  nietige  mense  beskore  om  te  weet  waar  die  gemeente 
oor  nog  50  jaar  gaan  staan  nie.  Mag  die  gemeente,  soos  in  die  verlede, 
op  die  genade  van  die  Here  staatmaak  om  dit  wat  in  die  volgende  vyftig 
jaar  op  sy  pad  kom,  te  kan  hanteer. 

